sagorsarker/bangla-wikipedia huggingface dataset:
জন ল্যাংশ অস্টিন

জন ল্যাংশ অস্টিন (ইংরেজি: John Langshaw Austin; মার্চ ২৬, ১৯১১ – ফেব্রুয়ারি ৮, ১৯৬০) ছিলেন ব্রিটিশ ভাষার দার্শনিক। উক্তি কর্ম বিষয়ে বর্তমান তত্ত্বের বেশির ভাগ অংশ তিনিই রচনা করেন। তিনি এরিস্টটেলিয়ান সোসাইটির সভাপতি ছিলেন।
অস্টিন ১৯১১ সালের ২৬ মার্চ ইংল্যান্ডের ল্যাঙ্কাশায়ারের ল্যাঙ্কাস্টারে জন্মগ্রহণ করেন। তার পিতা জিওফ্রে ল্যাংশ অস্টিন (১৮৮৪-১৯৭১) ছিলেন একজন স্থপতি এবং মাতা মেরি হাটন বাউয়েস-উইলসন (১৮৮৩-১৯৪৮)। জন তাদের দ্বিতীয় পুত্র। ১৯২১ সালে তাদের পরিবার স্কটল্যান্ডে চলে যায়। সেখানে জনের বাবা সেন্ট অ্যান্ড্রুসের সেন্ট লিওনার্ডস স্কুলের সচিব হিসেবে নিযুক্ত হন। জন ১৯২৪ সালে শ্রিউসবারি স্কুলে ভর্তি হন এবং সেখান থেকে ক্লাসিকস-এ বৃত্তি লাভ করে ১৯২৯ সালে ক্লাসিকস বিষয়ে বেলিয়ল কলেজ, অক্সফোর্ডে পড়তে যান।
১৯৩৩ সালে তিনি "লিটারে হিউম্যানিওরেস" (ক্লাসিকস ও দর্শন) বিষয়ে প্রথম স্থান অধিকার করে এবং গ্রিক পদ্যের জন্য গেইসফোর্ড পুরস্কার লাভ করেন এবং প্রথম শ্রেণীতে সম্মান অর্জন করেন। লিটারে হিউম্যানিওরেস তাকে গভীর দর্শনের সাথে পরিচয় করিয়ে দেয় এবং এরিস্টটল সম্পর্কে আগ্রহ সৃষ্টি করে। এরিস্টটল ছাড়া তিনি ইমানুয়েল কান্ট, গট‌ফ্রিড লাইব‌নিৎস ও প্লেটো (বিশেষ করে "থিয়েটিটাস") সম্পর্কেও আগ্রহ জন্মে। তার সমসাময়িকদের মধ্যে জর্জ এডওয়ার্ড ম্যুর, জন কুক উইলসন ও হ্যারল্ড আর্থার প্রিচার্ড তাকে প্রভাবিত করে। ইহা প্রতীয়মান হয় যে জন অস্টিনের দর্শন বিষয়ক কিছু প্রশ্ন এই তিনজনের সাথে সংস্পর্শে আসার ফলশ্রুতিতে গৃহীত হয়েছে।
অস্টিন ১৯৩৫ সালে প্রথম অধ্যাপনা পেশায় জড়িত হন ম্যাগডালেন কলেজ, অক্সফোর্ডের ফেলো ও টিউটর হিসেবে। দ্বিতীয় বিশ্বযুদ্ধ চলাকালীন তিনি ব্রিটিশ ইনটেলিজেন্স কর্পসের হয়ে কাজ করেছেন। ওয়ারনক ১৯৬৩: ৯ এ এক প্রতিবেদনে বলা হয় তিনি নিখুঁতভাবে ডি-ডেতে জীবন বাঁচানোর সবচেয়ে বেশি ভূমিকা পালন করেন। অস্টিন লেফটেন্যান্ট কর্নেল পদসহ সেনাবাহিনীর পদ থেকে অব্যাহতি নেন এবং তার কাজের জন্য তাকে অর্ডার অব দ্য ব্রিটিশ এম্পায়ার, ফরাসি ক্রোয়া দি গের, ও মার্কিন যুক্তরাষ্ট্রের লিজিয়ন অব মেরিট-এ ভূষিত করা হয়।
যুদ্ধের পর অস্টিন অক্সফোর্ড বিশ্ববিদ্যালয়ে নৈতিক দর্শনের অধ্যাপক হিসেবে যোগদান করেন। তিনি সেখানে তার বিখ্যাত "অস্টিন্‌স স্যাটারডে মর্নিংস"-এ তার ছাত্র ও সহকর্মীদের নিয়ে ভাষার ব্যবহার নিয়ে আলোচনা করতেন, কিন্তু এর মধ্যে মাত্র কয়েকটি আলোচনা প্রকাশিত হয়েছে।
অস্টিন পঞ্চাশের দশকের মধ্যভাগে হার্ভার্ড বিশ্ববিদ্যালয় ও ক্যালিফোর্নিয়া বিশ্ববিদ্যালয়, বার্কলিতে যান। ১৯৫৫ সালে তিনি উইলিয়াম জেমসের বক্তৃতা দেন যা পরে "হাউ টু ডো থিংস উইথ ওয়ার্ডস" নামে পরিচিতি লাভ করে, এবং একটি সেমিনারে অংশগ্রহণ করেন যার বিষয়বস্তু "আ প্লিয়া ফর এক্সকিউজেস" বের করতে সক্ষম হয়। এই সময়ে তিনি নোম চম্‌স্কির সাথে সাক্ষাৎ করেন এবং তাদের মধ্যে বন্ধুত্ব হয়। তিনি ১৯৫৬ সাল থেকে ১৯৫৭ সাল পর্যন্ত এরিস্টটেলিয়ান সোসাইটির সভাপতি ছিলেন।
মিশেল ব্রেআল

মিশেল জুল আলফ্রেদ ব্রেআল () (মার্চ ২৬, ১৮৩৮ - ১৯১৫) একজন ফরাসি ভাষাতাত্ত্বিক। তার জন্ম রেনিশ বাভারিয়ার লাঁদোতে। তাকে আধুনিক অর্থবিজ্ঞানের জনক বলা হয়।
জন কেনেথ গলব্রেইথ

জন কেনেথ গলব্রেইথ (; সঠিকভাবে । কিন্তু সাধারণভাবে ), ওসি, পি এইচ. ডি., এল এল. ডি. (অক্টোবর ১৫, ১৯০৮ – এপ্রিল ২৯, ২০০৬) ছিলেন বিংশ শতাব্দীর সবচেয়ে প্রভাবশালী মার্কিন অর্থনীতিবিদদের মধ্যে অন্যতম। তিনি কিনসীয় ও প্রতিষ্ঠানবাদী অর্থনীতিবিদ এবং রাজনৈতিক উদারনীতিবাদ ও প্রগতিশীল মূল্যবোধের একজন অগ্রগণ্য সমর্থক ছিলেন। তিনি অর্থনীতির বিভিন্ন বিষয়ের ওপর প্রচুর সহজপাঠ্য ও জনপ্রিয় বই লিখেছেন।
দক্ষিণ এশীয় আঞ্চলিক সহযোগিতা সংস্থা

দক্ষিণ এশীয় আঞ্চলিক সহযোগিতা সংস্থা (সংক্ষেপে সার্ক) দক্ষিণ এশিয়ার একটি আঞ্চলিক সংস্থা। এর সদস্য দেশগুলো বাংলাদেশ, পাকিস্তান, ভারত, শ্রীলঙ্কা, মালদ্বীপ, নেপাল, ভুটান এবং আফগানিস্তান। চীন, জাপান, যুক্তরাষ্ট্র, দক্ষিণ কোরিয়া, ইরান, মায়ানমার, মরিশাস, অস্ট্রেলিয়া ও ইউরোপীয় ইউনিয়ন হল সার্কের ৯টি পর্যবেক্ষক রাষ্ট্র। সার্ক ১৯৮৫ সালের ৮ই ডিসেম্বর প্রতিষ্ঠিত হয়েছিল। জেনারেল হুসাইন মোহাম্মদ এরশাদের শাসনকালে সার্কের পথ চলা শুরু হয়েছিল। বাংলাদেশ, ভারত, পাকিস্তান, নেপাল, ভুটান, মালদ্বীপ ও শ্রীলঙ্কা নেতারা দক্ষিণ এশিয়ার আঞ্চলিক, অর্থনৈতিক, সামাজিক ও সাংস্কৃতিক উন্নয়ন এবং অন্যান্য উন্নয়নশীল দেশসমূহের সাথে বন্ধুত্বপূর্ণ সম্পর্ক ও সহযোগিতা করার লক্ষ্যে এক রাজকীয় সনদপত্রে আবদ্ধ হন। এটি অর্থনৈতিক, প্রযুক্তিগত, সামাজিক, সাংস্কৃতিক এবং উন্নয়নের যৌথ আত্মনির্ভরশীলতা জোর নিবেদিত। সার্কের প্রতিষ্টাতা সদস্য সমূহ হল বাংলাদেশ, ভারত, পাকিস্তান, শ্রীলঙ্কা, নেপাল, মালদ্বীপ, ভুটান এবং ২০০৭ সালে আফগানিস্তান সার্কের সদস্য পদ লাভ করে। রাষ্ট্রের শীর্ষ মিটিং সাধারণত বাৎসরিক ভিত্তিতে নির্ধারিত এবং পররাষ্ট্র সচিবদের সভা দুই বছর পর পর অনুষ্ঠিত হয়। নেপালের রাজধানী কাঠমান্ডু সার্কের সদর দফতর অবস্থিত।
প্রথম দক্ষিণ এশীয় আঞ্চলিক সহযোগিতার জন্য একটি কাঠামো প্রতিষ্ঠার প্রস্তাবটি বাংলাদেশের প্রাক্তন রাষ্ট্রপতি জিয়াউর রহমানের চিন্তাধারা থেকে আসে। 
সার্ক সচিবালয় জানুয়ারি ১৭, ১৯৮৭ সালে নেপালের রাজধানী কাঠমান্ডুতে প্রতিষ্ঠিত হয় এবং নেপালের প্রথিতযশা রাজা বীরেন্দ্র বীর বিক্রম শাহ দেব এটি উদ্বোধন করেন।
সার্কের আঞ্চলিক কেন্দ্রসমূহ:
নন্দিত নরকে

নন্দিত নরকে বাংলাদেশের কথাসাহিত্যিক হুমায়ূন আহমেদের প্রথম উপন্যাস। এর রচনাকাল ১৯৭০ এবং প্রকাশিত হয় ১৯৭২ সালে। ঢাকা বিশ্ববিদ্যালয়ে রসায়ন বিভাগে অধ্যয়নকালে হুমায়ূন আহমেদ উপন্যাসটি রচনা করেন। এ সময় তিনি ঢাকা বিশ্ববিদ্যালয়ের হাজী মুহম্মদ মুহসীন হলের আবাসিক ছাত্র ছিলেন।
১৯৭০-এ লিখিত হলেও উপন্যাসটি ১৯৭১-এর মুক্তিযুদ্ধের কারণে তখন প্রকাশিত হয় নি। বাংলাদেশ স্বাধীন হওয়ার অব্যবহিত পর ঢাকা থেকে প্রকাশিত "মুখপত্র" নামীয় একটি সংকলনে এ উপন্যাসটি প্রকাশ হওয়ার পর বিশিষ্ট বুদ্ধিজীবী ও সাহিত্যিক আহমদ ছফা উপন্যাসটি পুস্তকাকারে প্রকাশের উদ্যোগ গ্রহণ করেন। এই উদ্যোগেরই ধারাবাহিকতায় ১৯৭২ এর শেষ দিকে খান ব্রাদার্স এ্যাণ্ড কোং উপন্যাসটি পুস্তকাকারে প্রকাশ করে। প্রকাশক হিসেবে কে, এম, ফারুক খানের নাম মুদ্রিত ছিল। মলাট ছিল বোর্ডের তৈরী। মূল্য রাখা হয়েছিল সাড়ে তিন টাকা। গ্রন্থটির প্রচ্ছদ অঙ্কন করেছিলেন কাইয়ুম চৌধুরী। বইটির উৎসর্গপত্রে লিখিত ছিল, "নন্দিত নরকবাসী মা-বাবা, ভাইবোনদের"।
'In Blissful Hell' শিরোনামে উপন্যাসটির ইংরেজি অনুবাদ এপ্রিল, ১৯৯৩-এ প্রকাশিত হয়।
এটি একটি স্বল্প দৈর্ঘ্য উপন্যাস। খান ব্রাদার্স কর্তৃক প্রকাশিত প্রথম সংস্করণে এর পরিসর ছিল মাত্র ৭০ পৃষ্ঠা। অনেক ক্ষেত্রে ছোট গল্পের দৈর্ঘ্যও এর চেয়ে বেশি হয়। হুমায়ূন আহমেদ সীমিত পরিসরেই উপন্যাসের আবহ তৈরি করতে পেরেছিলেন। প্রথম উপন্যাসেই হুমায়ূন আহমেদ ব্যাপক পাঠকের মুগ্ধ মনোযোগ আকর্ষণ সক্ষম হয়েছিলেন।
বাংলা ভাষা ও সাহিত্যের বিশিষ্ট পণ্ডিত অধ্যাপক আহমদ শরীফ স্বতঃপ্রণোদিত হয়ে এ উপন্যাসের একটি ভূমিকা লিখে দিয়েছিলেন।
শার্ল ওগ্যুস্তাঁ দ্য কুলোঁ

শার্ল ওগ্যুস্তাঁ দ্য কুলোঁ () (জুন ১৪, ১৭৩৬- আগস্ট ২৩, ১৮০৬) একজন ফরাসি পদার্থ বিজ্ঞানী ছিলেন। ১৭৩৬ সালের জুন ১৪ তারিখে ফ্রান্সের অঙ্গুলেমে তার জন্ম। তিনি সামরিক প্রকৌশলীর পেশা বেছে নিয়েছিলেন কিন্তু শারীরিক আঘাতের কারণে তাকে তিন বছর মার্টিনিকের ফোর্ট বুরবনে কাটাতে হয়। পুনরায় কাজে যোগদান করে তিনি লা রোশেল, আইল অফ এইক্স এবং শেরবুর্গে দায়িত্ব পালন করেন।
১৭৮১ সালে তাকে প্যারিসে স্থায়ীভাবে নিয়োগ দেয়া হয় কিন্তু ১৭৮৯ সালে ফরাসি বিপ্লবের প্রারম্ভে তিনি “এটেন্ডেন্ট অফ ওয়াটার এন্ড ফাউন্টেইন্স” এর পদ থেকে পদত্যাগ করে এবং ব্লয় এ একটি ক্ষুদ্র এস্টেটে অবসর জীবন যাপন করতে থাকেন। বিদ্রোহী সরকারের জারিকৃত ফরমান অনুযায়ী ওজন ও মাপ এর নতুন মানদন্ড তৈরির কাজে অংশগ্রহণ করার জন্য তাকে আবার প্যারিসে ডেকে পাঠান হয়। তিনি ছিলেন ন্যাশনাল ইন্সটিটিউটের প্রথম সদস্যদের একজন। ১৮০২ সালে তাকে “ইন্সপেক্টর অফ পাবলিক ইন্সট্রাকশন” হিসেবে নিয়োগ দেয়া হয়। কিন্তু ততদিনে তার স্বাস্থ্য অত্যন্ত দুর্বল হয়ে পড়েছে। চার বছর পর প্যারিসে তিনি মৃত্যুবরণ করেন।
কুলম্ব যন্ত্রকৌশল এবং তড়িৎ ও চুম্বকতার ইতিহাসে বিশেষ স্থান দখল করে আছেন। তিনি ১৭৭৯ সালে ঘর্ষন এর সূত্র সংক্রান্ত গুরুত্বপূর্ণ আবিষ্কার প্রকাশ করেন। এর বিশ বছর পর প্রকাশিত হয় সান্দ্রতা বিষয়ক স্মারক রচনা।
১৭৮৫ সালে পরকাশিত হয় তার গবেষণাপত্র “ধাতুর উপর বিকৃতি বলের প্রয়োগ ও স্থিতিস্থাপকতা সংক্রান্ত পরীক্ষা ও তত্ব” (Recherches théoriques et expérimentales sur la force de torsion et sur l'élasticité des fils de metal)। এই রচনায় তিনি “টরসন ব্যালান্স” যন্ত্রের বিভিন্ন ধরেনের গঠনের বর্ণনা দেন। এই যন্ত্রটি তিনি অত্যন্ত সাফল্যের সাথে ব্যবহার করেন আধান এর তলমাত্রিক বিস্তার এবং তড়িৎচুম্বক বলের সূত্র পরীক্ষার কাজে। তড়িৎচুম্বক বলের গাণিতিক তত্ব আবিষ্কারের পথপ্রদর্শক হিসেবে তিনি বিবেচিত। 
আধান এর একক কুলম্ব এবং কুলম্বের সূত্র তার নামানুসারে নামকরণ করা হয়েছে।
সংশপ্তক (উপন্যাস)

সংশপ্তক শহীদুল্লাহ কায়সারের একটি উপন্যাস। ১৯৬৪ সালে রচিত এই উপন্যাসটি ১৯৬৫ সালে প্রকাশিত হয়। পরবর্তীতে আবদুল্লাহ আল মামুন নাট্যরূপ প্রদান করেন এবং যা বাংলাদেশ টেলিভিশনে সম্প্রচারিত হয়। সংশপ্তক নাটকটি বাংলাদেশে টিভি নাটকের অন্যতম জনপ্রিয় নাটক হিসেবে বিবেচনা করা হয়। "সংশপ্তক" শব্দের অর্থ হয় জয় না হয় মৃত্যু।
গেয়র্গ সিমোন ওম

জর্জ সাইমন ওহম (১৬ মার্চ, ১৭৮৯ - ৬ জুলাই, ১৮৫৪) ছিলেন জার্মান পদার্থ বিজ্ঞানী ও গণিতবিদ। ১৮২৬ সালে তিনি ও'মের সূত্র আবিষ্কার করেন। তার ছোট ভাই মার্টিন ওম একজন প্রখ্যাত গণিতবিদ।
গেয়র্গ ওম ১৭৮৯ সালে এরলাঙেন, জার্মানিতে এক প্রোটেস্ট্যান্ট পরিবারে জন্মগ্রহণ করেন। তার পিতা ইয়োহান ভল্‌ফগাং ওম ছিলেন একজন তালামিস্ত্রি এবং মাতা মারিয়া এলিজাবেথ বেক ছিলেন এরলাঙেনের একজন দর্জির মেয়ে। গেয়র্গের পিতামাতা শিক্ষিত ছিলেন না, কিন্তু তার পিতা নিজ উদ্যোগে পড়াশুনা করেন এবং তার সন্তানদের পাঠদান করেন। গেয়র্গের সাত ভাইবোনের মধ্যে মাত্র তিনজন প্রাপ্ত বয়স পর্যন্ত বেঁচে ছিলেন। তারা হলেন গেয়র্গ সিমোন ওম, তার ছোট ভাই গণিতবিদ মার্টিন ওম এবং তার বোন এলিজাবেথ বারবারা। গেয়র্গের দশ বছর বয়সে তার মা মারা যান।
শৈশব থেকে গেয়র্গ ও মার্টিনকে পড়াতেন তার পিতা। তারা দুজনেই গণিত, পদার্থ বিজ্ঞান, রসায়ন ও দর্শন বিষয়ে ভালো করেন। গেয়র্গ ১১ থেকে ১৫ বছর বয়স পর্যন্ত এরলাঙেন জিমনেসিয়াম থেকে বৈজ্ঞানিক প্রশিক্ষণ লাভ করেন, যা তারা দুই ভাই তাদের পিতার কাছ থেকে যা শিখেছিলেন তার বিপরীত ছিল।
গেয়র্গের পিতা যখন বুঝতে পারলেন তার সন্তান শিক্ষার সুযোগ নষ্ট করছে, তখন তিনি তাকে সুইজারল্যান্ডে পাঠিয়ে দেন। সেখানে ১৮০৬ সালের সেপ্টেম্বরে তিনি গণিতের শিক্ষক হিসেবে গোট্‌স্টাড বেই নিডাউ স্কুলে নিয়োগ লাভ করেন।
কার্ল ক্রিস্টিয়ান ফন লাংস্‌ডর্ফ ১৮০৯ সালের শুরুর দিকে এরলাঙেন বিশ্ববিদ্যালয় ছেড়ে হেইডেলবের্গ বিশ্ববিদ্যালয় এ চলে যান। গেয়র্গ ও তার সাথে হেইডেলবের্গ চলে যান এবং নতুন করে গণিত চর্চা শুরু করেন। লাংস্‌ডর্ফ তাকে তার নিজের মত করে গণিত চর্চা করতে উপদেশ দেন এবং তাকে লেওনার্ড অয়লার, পিয়ের সিমোঁ লাপ্লাস, ও সিলভেস্ত্রে ফ্রাসোয়া লাক্রোইক্সের গবেষণাপত্র পড়তে বলেন। গেয়র্গ তার উপদেশ মেনে নেন কিন্তু ১৮০৯ সালের মার্চে গোট্‌স্টাড মনাস্টারির শিক্ষকের পদ ছেড়ে দিয়ে নিউশাটেলে প্রাইভেট শিক্ষক হয়ে যান। দুই বছর তিনি প্রাইভেট শিক্ষক হিসেবে তার দায়িত্ব পালন করেন এবং লাংস্‌ডর্ফের উপদেশানুসারে তিনি তার গণিত চর্চা চালিয়ে যান। পরবর্তীতে ১৮১১ সালের এপ্রিলে তিনি এরলাঙেন বিশ্ববিদ্যালয়ে ফিরে আসেন।
গেয়র্গ ১৮৫৪ সালের ৬ জুলাই মিউনিখে মৃত্যুবরণ করেন। তাকে আল্টের সুয়েড্‌ফ্রিডফে সমাধিস্থ করা হয়।
লক্ষ্মীবাজার, ঢাকা

লক্ষ্মীবাজার, যা পূর্বে মিঞা সাহেব ময়দান নামে পরিচিত ছিল, পুরান ঢাকায় অবস্থিত একটি জনবহুল ঐতিহ্যবাহী এলাকা। এর নামকরণ হয়েছিল ঐ এলাকায় অবস্থিত প্রাচীন লক্ষ্মী নারায়ণ মন্দিরের নামানুসারে। পুরান ঢাকার ঐতিহ্যবাহী অনেক শিক্ষাপ্রতিষ্ঠান এখানে অবস্থিত বলে এ এলাকা ঢাকার অন্যতম গুরুত্বপূর্ণ এলাকা হিসেবে বিবেচিত।
লক্ষ্মীবাজারের পূর্বনাম মিঞা সাহেবের ময়দান। ১৭৩০ সালের দিকে কাশ্মীরের মিঞা সাহেব আব্দুর রহিম রিজভী এখানে এসে একটি খানকাহ প্রতিষ্ঠা করেন। ১৭৪৫ সালে তিনি মারা গেলে এখানে তার মাজার প্রতিষ্ঠা করা হয়। পলাশীর যুদ্ধের পর ভিখন ঠাকুর এখানে লক্ষ্মীনারায়ণ মন্দির স্থাপন করেন। তার প্রচেষ্টায় ও ইংরেজদের সহযোগিতায় ১৮৯০ সালে মিঞা সাহেব ময়দান এলাকাটি লক্ষ্মীবাজার নামকরণ করা হয়।
যাবুর

ইসলাম ধর্মমতে যাবুর () হলো দাউদ (আ.)-এর (ডেভিড) উপর আল্লাহর পক্ষ থেকে অবতীর্ণ একটি আসমানী কিতাব। "তাওরাত (তোরাহ)" ও "ইনজিলের" (সুসমাচার) মতো অন্যান্য গ্রন্থের পাশাপাশি কুরআনের পূর্বে আল্লাহ কর্তৃক অবতীর্ণ আসমানী কিতাবগুলোর মধ্যে এটি একটি। মুসলিম হাদিস মতে কুরআনে উল্লিখিত যাবুর হচ্ছে দাউদের সামসঙ্গীত। এটি মোট নাজিলকৃত ১০৪ টি আসমানি কিতাবের মধ্যে বড় ৪ খানা কিতাবের একটি। যেটি খ্রিস্টান ও ইহুদি ধর্মেও মর্যাদাসম্পন্ন গ্রন্থ।
প্রাক-ইসলামি আরবি কবিতায় প্রাক-ইসলামি আরবের খ্রিস্টান ভিক্ষু ও সন্ন্যাসীরা "মাজমুর" নামক পাঠ্যের সঙ্গে যুক্ত ছিল, অন্য প্রসঙ্গে যাকে তালপাতার নথি হিসেবে উল্লেখ করা হয়েছে। কেউ কেউ এটিকে সামসঙ্গীতের খণ্ড উল্লেখ করেছেন। মধ্যপ্রাচ্য ও দক্ষিণ এশিয়ার অনেক খ্রিস্টান হিব্রু বাইবেলে ডেভিডের সামসঙ্গীতকে বোঝানোর জন্য "মাজমুর" (হিন্দুস্তানি: , ) শব্দটি ব্যবহার করে থাকে।
আরবি শব্দ "যাবুর" অর্থ গ্রন্থ, শিলালিপি, লেখ্য। প্রাথমিক সূত্রে এটি তালপাতায় প্রাচীন দক্ষিণ আরবীয় লেখ্যকে উল্লেখ করতে পারে।
অধিকাংশ পশ্চিমা বিদ্যাবত্তা "যাবুর" শব্দটি "সল্টার" তথা সামখণ্ড অর্থে দেখেন যেহেতু তাঁরা মনে করেন যে সামসঙ্গীত অর্থে ব্যবহৃত হিব্রু শব্দ "মিজমার" () বা এর আরামীয় সমতুল্য "মাজমুরা" ()-এর সঙ্গে আরবি "যাবুর" শব্দটির সংমিশ্রণ হয়ে গেছে। উক্ত অর্থে যাবুর নামটির একটি বিকল্প স্বল্পস্বীকৃত উৎস হলো যে এটি হিব্রু "জিমরাহ" (), যার অর্থ "গান, সঙ্গীত", বা "সিপ্পুর" (), যার অর্থ "গল্প", শব্দের একটি অপভ্রংশ।
যাবুর হযরত দাউদ (আ.) এর উপরে নাজিল হয়েছিল। এটি হিব্রু ভাষায় লিখিত। হযরত দাউদ -এর পুত্র হযরত সুলায়মান-এর রাজত্ব কালেও এটি পবিত্র ধর্মগ্রন্থ হিসেবে বিবেচিত হত। যা হযরত মুসা (আ.) এর উপর অবতীর্ণ তাওরাতের পরের আসমানী দ্বিতীয় বড় কিতাব।
কুরআনে মোট তিনবার "যাবুর" নামটি উল্লেখ করা হয়েছে। খোদ কুরআনেই যাবুর সম্পর্কে বিস্তারিতভাবে কিছুই বলা হয়নি, কেবল বলা হয়েছে যে এটি দাউদের কাছে অবতীর্ণ হয়েছিল এবং যাবুরে লেখা রয়েছে "আমার সৎকর্মপরায়ণ বান্দাহ্গণই পৃথিবীর উত্তরাধিকার লাভ করবে"।
কুরআনে যাবুর বলতে সামসঙ্গীতকে বোঝানো হয়েছে। কুরআনের ২১:১০৫ আয়াতে বলা হয়েছে যে যাবুরে একটি উদ্ধৃতি আছে "আমার সৎকর্মপরায়ণ বান্দাহ্গণই পৃথিবীর উত্তরাধিকার লাভ করবে"। আয়াতটি সামসঙ্গীত অধ্যায় ৩৭-এর ২৯তম পদের সাথে সাদৃশ্যপূর্ণ, যেখানে বলা হয়েছে "সত্‌ লোকরা ঈশ্বরের প্রতিশ্রুত রাজ্য পাবে। সেখানে তারা চিরদিন বাস করবে।"
আহরেন্স (১৯৩০) এই মতকে সমর্থন করেন যে আল-আম্বিয়ার ১০৫ নং আয়াতটি যাবুর থেকে উদ্ধৃত হয়েছে। তিনি বলেন যে কুরআনের আয়াতে বলা হয়েছে, "স্মরণ করিয়ে দেওয়ার পর আমি যাবুরে লিখে দিয়েছি যে আমার সৎ বান্দারা পৃথিবীর উত্তরাধিকার লাভ করবে।" তাঁর সিদ্ধান্ত হলো যে এই আয়াতটি হিব্রু বাইবেল এবং আরও স্পষ্টভাবে ডেভিডের সামসঙ্গীত ৩৭-এর সঙ্গে কুরআনের একটি ঘনিষ্ঠ ও বিরল ভাষাগত সাদৃশ্য প্রকাশ করে।
ইমাম বুখারির মতে সহীহ একটি হাদিসে বলা হয়েছে:
খ্রিস্টান আত্মপক্ষসমর্থক কার্ল গটলিপ ফান্ডারের যাবুর সম্পর্কে কুরআনের উল্লেখটি আসলে হিব্রু ধর্মগ্রন্থের তৃতীয় ভাগকে নির্দেশ করে, যেটি লেখ্য বা কেটুভিম নামে পরিচিত, এটি ইহুদিদের পবিত্র গ্রন্থসমূহের একটি বিস্তৃত শ্রেণী যেখানে সামসঙ্গীত এবং হিব্রু সাহিত্য ও কবিতার অন্যান্য সংগ্রহকে অন্তর্ভুক্ত করা হয়েছে।
ইনযিল

ইনজিল (আরবি: إنجيل, রোমানাইজড: ইঞ্জিল, "ইনজিল বা ইনজিল" ) হ'ল ঈসার সুসমাচারের (ঈশ্বর প্রদত্ত গ্রন্থ সুসমাচার) আরবি নাম। এই ইনজিলকে কুরআন দ্বারা চারটি ইসলামিক পবিত্র গ্রন্থের একটি হিসাবে বর্ণনা করা হয়েছে যা আল্লাহর দ্বারা ঈসার উপর অবতীর্ণ হয়েছিল। অন্যগুলো হচ্ছে যাবুর (সম্ভবত গীতসংহিতা), তাওরাত (তোরাহ) এবং কোরআন । "ইনজিল" শব্দটি কুরআন, হাদীস এবং আদি মুসলিম দলিলগুলিতেও ব্যবহৃত হয়েছিল। 
ইসলামিক পণ্ডিত মতামত নির্বিশেষে, মুসলমানরা সাধারণত বিশ্বাস করে যে ইনজিল ঈসাকে প্রদত্ত সত্যিকারের সুসমাচারকে বোঝায়। অনেক মুসলমান বিশ্বাস করে, ইনজিল ঈশ্বরের দ্বারা ঈসা (আঃ) এর কাছে সেভাবে অবতীর্ণ হয়েছিলো, যেভাবে কুরআন মুহাম্মদের প্রতি অবতীর্ণ হয়েছিল তার সাথে তুলনামূলকভাবে প্রকাশিত হয়েছিল।
ঈসা (আঃ) বা অন্য যে কোনো ব্যক্তি ইনজিল লিখেছিলেন, মুসলমানরা এই দৃষ্টিভঙ্গিকে প্রত্যাখ্যান করেছে, পরিবর্তে ঈশ্বরকে এর লেখক হিসেবে দাবি করেছেন। মুসলমানরা বিশ্বাস করেন, বাইবেলের সুসমাচারে কিছুটা পরিবর্তন হয়েছে, শব্দ এবং শব্দের অর্থ বিকৃত হয়েছে, কিছু অংশকে মুছে ফেলা হয়েছে এবং অন্য কিছু যুক্ত করা হয়েছে। ঈশ্বরের একত্বের এক মূল নীতি (তাওহীদ) এবং ঈশ্বরের ঈশ্বরত্বের সম্পূর্ণতার অর্থ হ'ল ঈসা মাসিহের পক্ষে ঈশ্বর অবতার বা ঈশ্বরের পুত্র হওয়া অসম্ভব এবং বাইবেলের সুসমাচারের বিপরীতে দাবি অবশ্যই পরবর্তী সংযোজনের কারণে হওয়া উচিত। তবুও, বাইবেলটিকে মুসলমানরা ঐতিহাসিক উৎস হিসাবে ব্যবহার করেছে, যাতে এখনও আল্লাহর বাণীর কিছু অংশ আছে। ইবন জুরাইজ(র.) বলেনঃ
কুরআনে বলা হয়েছে :
এই আয়াতগুলো ব্যাখ্যায় মুসলমান আলেমরা বলেছেন, ইনজিলে পরিবর্তন করা হয়েছে, শব্দ এবং শব্দের অর্থ বিকৃত করা হয়েছে, কিছু অংশকে মুছে ফেলা হয়েছে এবং অন্য কিছু যুক্ত করা হয়েছে। যেমনঃ সাহাবী আব্দুল্লাহ ইবন আব্বাস(রা.) এর ব্যাখ্যাঃতিনি আরও বলেছেন,এ কারণেই মুহাম্মদ (স.) যে নির্দেশ দিয়েছেন,
ইসলামী গ্রন্থগুলিতে আরবি শব্দ ইনজিল (جينجيل) পাওয়া যায় এবং বর্তমানে এটি মুসলিম অ-আরব এবং আরব অমুসলিমদের দ্বারা ব্যবহৃত হয়, এটি সিরিয়াক আরামাইক শব্দ আওঙ্গালিয়েউন (ܐܘܢܓܠܝܘܢ) থেকে পাওয়া যায়, যা পশিতায় পাওয়া যায় (বাইবেলের সিরিয়াক অনুবাদ) , যা মূলত গ্রীক ভাষা নিউ টেস্টামেন্টের গ্রীক শব্দ ইওনজেলিওন (Εὐαγγέλιον) থেকে এসেছে, যেখানে এর অর্থ "সুসংবাদ" (গ্রীক "Εὐ αγγέλιον" থেকে; প্রাচীন ইংরেজী "গডস্পেল"; আধুনিক ইংরেজি) প্রতীক হিসাবে "গসপেল" বা "সুসমাচার", সিএফ। যেমন স্প্যানিশ "ইভানজেলিও"। ইনজিল শব্দটি কুরআনে বারোবার এসেছে।
মুসলিম আলেমরা, নিউ টেস্টামেন্টের সুসমাচারগুলোর মাঝে সঠিক কোনটি, তা চিহ্নিত করতে চেষ্টা করেছেন। কেউ কেউ বলেছেন, বার্নাবাসের সুসমাচার বা থমাসের সুসমাচার সঠিক হতে পারে। সাধারণভাবে ইসলামি বিশ্বাস অনুসারে, এখন যে ইনজিল পাওয়া যায় তা বিকৃত একটি পাঠ্য এবং আসল ইনজিল হারিয়ে গেছে। উদাহরণস্বরূপ, আবদুল্লাহ ইউসুফ আলী লিখেছেন:
কুরআন যে ইনজিলের কথা বলে তা বাইবেলের নতুন নিয়ম বা নিউ টেস্টামেন্টের চারটি সুসমাচার নয়। বরং এটি একক কিতাব, যা ঈসা (আ:) এর উপর নাজিল করা হয়েছিল এবং যা থেকে তিনি শিক্ষা দান করেছেন। খ্রিস্টানদের দাবিকৃত সুসমাচারগুলোতে এখনও আসল ইনজিলের কিছু অংশ আছে (যেমন: বার্নাবাসের সুসমাচারে থাকতে পারে)।
ইনজিল সম্পর্কিত কুরআনের বিভিন্ন আয়াতকে অমুসলিম পণ্ডিতদের দৃষ্টিভঙ্গি থেকে সমস্যাযুক্ত বলে মনে হয়েছে। যেমন:
এর ব্যাখ্যায় তাফসির তাবারিতে আছে, 'সত্যায়নকারী' অর্থ হল সত্যতার মানদন্ড। অর্থাৎ, আল্লাহর বাণী এবং ইসলামের সাথে মিল থাকলে তা সত্য; অন্যথায় তা সত্য নয়।ইবন আব্বাস(রা.) وَمُهَيْمِنًا عَلَيْهِ এর ব্যাখ্যায় বলেন,
লালসালু (উপন্যাস)

লালসালু বাঙালি লেখক সৈয়দ ওয়ালীউল্লাহ রচিত অভিষেক উপন্যাস। ১৯৪৮ সালে রচিত এবং প্রকাশিত উপন্যাসটি বাংলা সাহিত্যের ধ্রুপদী সৃষ্টিকর্ম হিসেবে বিবেচিত। এর পটভূমি ১৯৪০ কিংবা ১৯৫০ দশকের বাংলাদেশের গ্রামসমাজ হলেও এর প্রভাব বা বিস্তার কালোত্তীর্ণ। ধর্মভীরু গ্রামীণ মুসলিম সমাজে সাধারণ মানুষের সরলতাকে কেন্দ্র করে এক কল্পিত মাজারকে পুঁজি করে চতুর ধর্মব্যবসায়ী কীভাবে প্রতিষ্ঠা পায়, ধর্মকে ব্যবসার উপাদানরূপে ব্যবহার করে কিভাবে স্বার্থহাসিল করে তাই চিত্রিত হয়েছে এ উপন্যাসে।
ওয়ালীউল্লাহ এই উপন্যাসের জন্যে ১৯৬১ সালে বাংলা একাডেমি সাহিত্য পুরস্কার পান। উপন্যাসটি উর্দু, ফরাসি, ইংরেজি, জার্মান ও চেক ভাষায় অনুবাদ করা হয়েছে।
ওয়ালীউল্লাহর প্রথম গল্পগ্রন্থ "নয়নচারা" প্রকাশের তিন বছরের মাথায়, ১৯৪৮ সালে "লালসালু" প্রকাশিত হয় ঢাকার কমরেড পাবলিশার্স থেকে। ১৯৬০ সালে কথাবিতান প্রকাশনী বের করে দ্বিতীয় সংস্করণ। পরে নওরোজ কিতাবিস্তান ১৯৬৩ সালে এর পরিমার্জিত ও পরিবর্ধিত সংস্করণ প্রকাশিত হয়। ১৯৮৯ সালে কলকাতর চিরায়ত প্রকাশন থেকে এটি প্রকাশিত হয়েছিল। ২০০৬ সালে নওরোজ কিতাবিস্তান, বিশ্বসাহিত্য ভবন, এবং ২০১২ সালে অ্যাডর্ন পাবলিকেশন এটি প্রকাশ করেছে।
"লালসালু" মূলত একটি সামাজিক উপন্যাস। যুগ-যুগ ধরে প্রচলিত কুসংস্কার, অন্ধবিশ্বাস ও ধর্মীয় ভীতি এই উপন্যাসের উপজীব্য বিষয়। মজিদ নামে এক স্বার্থান্বেষী, ভণ্ড ধর্মব্যবসায়ীকে কেন্দ্র করে এর কাহিনী গড়ে উঠেছে। স্বার্থান্বেষণে বিভিন্ন জায়গায় ঘুরে ঘুরে অবশেষে সে মহব্বতনগর গ্রামে ঘাঁটি গাড়ে মাতব্বর খালেক ব্যাপারীর বাড়িতে। সেই গ্রামের বাঁশঝাড়সংলগ্ন ছিল একটি পরিচয়বিহীন কবর‌। এরপর মজিদ প্রচার করতে শুরু করে কবরটি ‘মোদাচ্ছের’ (নাম না জানা) পীরের এবং স্বপ্নাদেশে মাজারের তদারকির জন্যই এ গ্রামে তার আগমন ঘটেছে। গ্রামবাসী তার স্বপ্নের বিবরণ শুনে ভীত হয় এবং একইসাথে বিশ্বাস করে। তারা কবরটি দ্রুত পরিষ্কার করে লালসালুতে ঢেকে সেটিকে একটি পীরের মাজারে পরিণত করে। আর মজিদ হয়ে উঠে মাজেরের খাদেম। এভাবে মজিদের একচ্ছত্র আধিপত্যের প্রধান কেন্দ্র হয়ে উঠে মাজারটি। অল্পদিনের মধ্যেই মজিদ সম্পত্তির মালিক হয়ে উঠে। ধর্মকর্মের মধ্য দিয়ে নিজেকে অলৌকিক ক্ষমতাসম্পন্ন বলে প্রচারের মাধ্যমে গ্রামের প্রভাবশালী কর্তাব্যক্তিতে পরিণত হন।
কবি আহসান হাবীব "লালসালু"কে বলেছিলেন তৎকালীন "বাঙালি মুসলিম রচিত শ্রেষ্ঠ উপন্যাস"।
১৯৬০ সালে পাকিস্তান লেখক সংঘ কর্তৃক করাচি থেকে "Lal Shalu" নামে উপন্যাসটির উর্দু অনুবাদ প্রকাশিত হয়। অনুবাদ করেছিলেন কলিমুল্লাহ। একই বছর প্যারিস থেকে এর ফরাসি অনুবাদ বের হয়। "লাহব সঁ হাসিনস" ("L Arbre sans racines") শিরোনমে ফরাসি অনুবাদ প্রকাশিত হয়েছিল Editions du Seuil প্রকাশনী থেকে। এটি অনুবাদ করেছিলেন ওয়ালীউল্লাহর সহধর্মিণী অ্যান-মারি-থিবো। "লালসালু" উপন্যাসের ইংরেজি অনুবাদ করেন অ্যান-মারি-থিবো, জেফ্রি ডিবিয়ান, কায়সার সাঈদ এবং মালিক খৈয়াম। তবে ওয়ালীউল্লাহ নিজে এতে সম্প্রসারণের কাজ করেন। ১৯৬৭ সালে যুক্তরাজ্যের লন্ডনের Chatto অ্যান্ড Windus লিমিটেড থেকে "ট্রি উইদাউট রুটস" ("Tree Without Roots") শিরোনামে প্রকাশিত হয়। পরবর্তীতে উপন্যাসটি আরবি, জার্মান, চেক, ইন্দোনেশীয়, জাপানী ভাষাসহ বিভিন্ন ভাষায় অনূদিত হয়েছে।
২০০১ সালে তানভীর মোকাম্মেলের পরিচালনায় উপন্যাসটি চলচ্চিত্ররূপ লাভ করে। এতে মজিদ চরিত্রে অভিনয় করেন রাইসুল ইসলাম আসাদ। ২০০১ সালে চলচ্চিত্রটি শ্রেষ্ঠ চলচ্চিত্র সহ আটটি জাতীয় চলচ্চিত্র পুরস্কার অর্জন করে। পাশাপাশি দর্শকদের বিচারে এটি শ্রেষ্ঠ ১০টি বাংলাদেশী চলচ্চিত্রের তালিকায় স্থান পেয়েছে।
ক্রীতদাসের হাসি

ক্রীতদাসের হাসি বাংলাদেশী কথাসাহিত্যিক শওকত ওসমান রচিত উপন্যাস। ১৯৬১ সালে রচিত উপন্যাসটি প্রথম ১৯৬২ সালে প্রকাশিত হয়। পরবর্তীকালে ২০১৫ সালে সময় প্রকাশন কর্তৃক প্রকাশিত হয়।
১৯৫৮ সালে জেনারেল আইয়ুব খানের সামরিক শাসন পাকিস্তানকে বর্বর স্বৈরশাসনের যাঁতাকলে আবদ্ধ করলো। এ সময় সব ধরনের-বাক স্বাধীনতা হরণ করা হয়েছিল। তৎকালীন পাকিস্থানের স্বৈরশাসক আইয়ুব খানের শাসন ব্যবস্থাকে ব্যঙ্গ করে এ উপন্যাস রচিত হয়। এ উপন্যাসের মূল চরিত্র তাতারী। গণতান্ত্রিক চেতনাকে ভয় পায় স্বৈরাচারী শাসক। এই চেতনাকে দমন করার জন্যই আবার নেমে আসে সামরিক শাসন তবুও লেখকের প্রতিবাদ স্তব্ধ থাকেনি। রূপকের মধ্য দিয়ে তীব্র হয়ে উঠেছে এই প্রতিবাদ। প্রতিবাদে সোচ্চার হয়েছে শওকত ওসমানের ‘ক্রীতদাসের হাসি’র তাতারী। খলিফা হারুনর রশীদ কোনো কিছুর বিনিময়েই তাতারীর হাসি শুনতে পান না। খলিফার নির্দেশে হাসার চেয়ে মৃত্যুকে শ্রেয় মনে করেছে তাতারী।
পুতুলনাচের ইতিকথা

পুতুলনাচের ইতিকথা বাঙালি সাহিত্যিক মানিক বন্দ্যোপাধ্যায়ের লেখা তৃতীয় উপন্যাস এবং চতুর্থ মুদ্রিত গ্রন্থ। উপন্যাসটি "ভারতবর্ষ" পত্রিকায় বাংলা ১৩৪১ সালের পৌষ থেকে ১৩৪২ সালের অগ্রহায়ণ পর্যন্ত ধারাবাহিকভাবে প্রকাশিত হয়। পরবর্তীতে ১৯৩৬ সালে এটি বই আকারে প্রকাশিত হয়। উপন্যাসটিতে মানিক বন্দ্যোপাধ্যায়ের সমাজতান্ত্রিক মানসিকতার পরিচয় মেলে।""
উপন্যাসটির কেন্দ্রীয় চরিত্র গ্রামের ডাক্তার শশী। ঈশ্বরের প্রতি তার বিশ্বাস নেই। গ্রামের পটভূমিতে শশী, শশীর পিতা, কুসুম-সহ অন্যান্য চরিত্রগুলোর মাঝে বিদ্যমান জটিল সামাজিক সম্পর্ক নিয়েই গড়ে উঠেছে উপন্যাসটির কাহিনী ও প্রেক্ষাপট। ক্ষয়িষ্ণু সমাজের প্রেম, বিরহ, দ্বেষ ও পারস্পরিক সহমর্মিতাকে উপজীব্য করে লেখা এই উপন্যাস বাংলা সাহিত্যের অন্যতম শ্রেষ্ঠ সম্পদ।
শশী এই উপন্যাসের প্রধান চরিত্র। সদ্য ডাক্তারি পাস করে সে গ্রামে আসে বাবার কাছ থেকে বিদায় নিয়ে ভিন্নতর সংস্কৃতি কিংবা সহজ ভাষায় উন্নত জীবনের সন্ধানে বেরিয়ে যাওয়ার উদ্দেশ্যে। কিন্তু শেষমেশ সে আর প্রথাগত জীবনের বাইরে যেতে পারে না। 
কুসুম এ উপন্যাসের নায়িকা। তার পরিচয় হলো সে তেইশ বছর বয়সি বাঁজা মেয়ে, উপন্যাসের এক চরিত্র পরাণ-এর স্ত্রী, রহস্যময়ী এবং বিচিত্ররূপিণী নারী। তার খামখেয়ালিপনা, খাপছাড়া প্রকৃতি তাকে রহস্যময়ী করে তুলেছে।
যাদব পণ্ডিত ধার্মিক ও অলৌকিক ক্ষমতাসম্পন্ন ব্যক্তি হিসেবে গ্রামের মানুষের কাছে পরিচিত। অন্ধবিশ্বাসের ফাঁদে মানুষকে আটকে রেখে সে নিজের স্বার্থসিদ্ধি করতে জানে। 
এছাড়াও এতে বিন্দু, নন্দ, কুমুদ, মতি, জয়া, বনবিহারী, নন্দলাল, যামিনী কবিরাজ ও সেনদিদির মতো নানা- রকম বাস্তব চরিত্রকে জীবনের নানা স্তর থেকে উঠিয়ে এনেছেন লেখক।
২০২২ সালের মধ্যেই পশ্চিমবাংলার নির্মাতা সুমন মুখোপাধ্যায়ের পরিচালনায় মানিক বন্দ্যোপাধ্যায়ের 'পুতুলনাচের ইতিকথা' নিয়ে নির্মিত হচ্ছে চলচ্চিত্র। এতে অভিনয় করবেন জয়া আহসান, আবীর চট্টোপাধ্যায়, পরমব্রত চট্টোপাধ্যায়, ধৃতিমান চট্টোপাধ্যায় এবং অনন্যা চট্টোপাধ্যায় প্রমুখ।
একুশে পদক

একুশে পদক বাংলাদেশের একটি জাতীয় এবং দ্বিতীয় সর্বোচ্চ বেসামরিক পুরস্কার। বাংলাদেশের বিশিষ্ট ভাষাসৈনিক, ভাষাবিদ, সাহিত্যিক, শিল্পী, শিক্ষাবিদ, গবেষক, সাংবাদিক, অর্থনীতিবিদ, দারিদ্র্য বিমোচনে অবদানকারী, সামাজিক ব্যক্তিত্ব ও প্রতিষ্ঠানকে জাতীয় পর্যায়ে অনন্য অবদানের স্বীকৃতি প্রদানের উদ্দেশ্যে ১৯৭৬ সাল থেকে একুশে পদক প্রদান করা হচ্ছে। ভাষা আন্দোলনের শহিদদের স্মরণে ১৯৭৬ সালে এই পদকের প্রচলন করা হয়। ২০১২ সাল পর্যন্ত ৩৬১ জন গুণী ব্যক্তি ও ২টি প্রতিষ্ঠানকে একুশে পদক প্রদান করা হয়েছে।
বাংলাদেশের সাবেক রাষ্ট্রপতি জেনারেল জিয়াউর রহমান ১৯৭৬ সালে একুশে পদক প্রবর্তন করেন।
বঙ্গভবনে আয়োজিত একটি অনুষ্ঠানে কবি কাজী নজরুল ইসলামকে প্রথমবারের মতো একুশে পদক প্রদান করা হয়। পরে কবি জসীম উদ্দীন ও বেগম সুফিয়া কামাল একুশে পদকে ভূষিত হন।
প্রত্যেক পদকপ্রাপ্তকে একটি পদক, একটি সম্মাননা সনদ, একটি রেপ্লিকা এবং পুরস্কারের অর্থমূল্য প্রদান করা হয়ে থাকে। একুশে পদকে ১৮ ক্যারেটের সোনা দিয়ে তৈরি ৩৫ গ্রাম ওজনের একটি পদক প্রদান করা হয়; যার নকশা করেছেন নিতুন কুণ্ডু। প্রাথমিকভাবে পুরস্কারের অর্থমূল্য ২৫,০০০ টাকা দেয়া হতো; পরবর্তীতে এটি ২ লক্ষ টাকায় উন্নীত হয়েছিল। নভেম্বর ২০১৯ সাল থেকে পুরস্কারের অর্থমূল্য দাঁড়িয়েছে নগদ চার লাখ টাকা। পদকের একটি রেপ্লিকাও দেয়া হয়। পুরস্কারপ্রাপ্ত ব্যক্তি যদি দূরে বা বিদেশে থাকেন, পুরস্কার বিতরণী অনুষ্ঠানে অংশগ্রহণ করার জন্য তাকে প্রথম শ্রেণির যাতায়াত ভাড়া ও তিন দিনের ভাতাও দেয়া হয়।
একুশে পদক প্রদানের ক্ষেত্রে নিচে উল্লেখিত পদ্ধতিগুলো অনুসরণ করা হয়।
পাটগ্রাম উপজেলা

পাটগ্রাম বাংলাদেশের লালমনিরহাট জেলার অন্তর্গত একটি উপজেলা। 
লালমনিরহাট জেলা সদর থেকে প্রায় ৯০ কিলোমিটার উত্তর-পশ্চিমে এই উপজেলার অবস্থান। এই উপজেলার স্থানাঙ্ক । এই উপজেলাটির উত্তর, পূর্ব ও পশ্চিমে ভারতের পশ্চিমবঙ্গ, দক্ষিণে হাতীবান্ধা উপজেলা ও ভারতের পশ্চিমবঙ্গের অংশ।
এই উপজেলায় একটি পৌরসভা ও আটটি ইউনিয়ন নিয়ে গঠিত। এগুলো হলো-
পাটগ্রামের ইতিহাসের অন্যতম ঘটনা হচ্ছে ১৯৭১ সালের মহান মুক্তিযুদ্ধের সময় পাকিস্তান আর্মি এখানে প্রবেশ করতে পারেনি, পাটগ্রামের বীরজনতার বীরত্বের কারণে। মুক্তিযুদ্ধের সময় পাটগ্রাম উপজেলা ছিল মুক্তাঞ্চল। এখানে কোন যুদ্ধ হয়নি। সারা বাংলাদেশের মুক্তিযুদ্ধের সংগঠকদের অভয়ারণ্য ছিল পাটগ্রাম উপজেলা। মহান মুক্তিযুদ্ধের সময় অস্থায়ী রাষ্ট্রপতি সৈয়দ নজরুল ইসলাম এবং প্রধানমন্ত্রী তাজউদ্দীন আহমদ এখানে অনেকবার এসেছিলেন। অস্থায়ী সরকারের প্রধানমন্ত্রী তাজউদ্দীন আহমদ মুক্তাঞ্চল পাটগ্রাম এলে এক জনসভার আয়োজন করা হয়। উক্ত জনসভায় উপস্থাপনা করেছিলেন মরহুম আনোয়ারুল ইসলাম নাজু। এই সভায় সভাপতিত্ব করেছিলেন সংগ্রাম কমিটির সভাপতি আবেদ আলী।
এই উপজেলার বুড়িমারী ইউনিয়নের হাসরউদ্দিন উচ্চ বিদ্যালয়ে স্থানে প্রতিষ্ঠা করা হয়েছিল স্বাধীনতাযুদ্ধের ০৬নং সেক্টরের হেডকোয়ার্টার, এর সেক্টর কমান্ডার ছিলেন এম. কে বাসার।
এই উপজেলার মোট জনসংখ্যা ১,৮৯,০৭৭ জন। এদের মধ্যে ৫১.৪৫ শতাংশ পুরুষ এবং ৪৮.৫৫শতাংশ মহিলা।
বালু ও নুড়ি পাথরের জন্য বিখ্যাত এই উপজেলা, তামাক উৎপাদনেও শ্রেষ্ঠত্বের দাবীদার। আবাদ যোগ্য ২৪,৭০৫ হেক্টর জমির মধ্যে ২১,৩৫২ হেক্টর জমিতে আবাদ করা হয়। মোট আবাদী জমির ১১.৩৫% জমি তে-ফসলী, ৬২.৬২% জমি দো-ফসলী এবং ২৩% জমি এক-ফসলী। জনপ্রতি মোট জমির পরিমাণ ০.১৩ হেক্টর আর মোট জমির ৪৭% জমিতে ইরি ধান আবাদ করা হয়ে থাকে।
এখন প্রধান অর্থকারী ফসলের মধ্যে ভুট্টা প্রথমে রয়েছে। এই উপজেলার অর্থনীতির পট পরিবর্তন করে দিয়েছে একমাত্র ভুট্টা। নিশ্চিত ভাবে একমাত্র লাভবান হওয়া ফসলের নাম বলতে ভুট্টা বোঝানো হয়। এ উপজেলার উৎপাদিত ভুট্টার এক তৃতীয়াংশ ভুট্টার আবাদ হয় পাটগ্রাম শহরের দক্ষিণ- পূর্বের,ধরলা নদীর উপত্যকায় অবস্থিত ধবলগুড়ি গ্রামে।
এই উপজেলার বুড়িমারীর সাথে ভারতের চেংরাবান্ধা সীমান্তে একটি স্থলবন্দর রয়েছে। 
পাটগ্রাম উপজেলা ঐতিহাসিক ভাবে একটি সাংস্কৃতিক ভাবে সমৃদ্ধ অঞ্চল। সারা উপজেলায় প্রায় পঞ্চাশটির মতো সাংস্কৃতিক সংগঠন রয়েছে। এগুলোর মধ্যে উল্লেখযোগ্য হচ্ছে প্রাণের-৭১, পাটগ্রাম নৃত্যকলা একাডেমি, রংতুলি একাডেমি, করডর থিয়েটার, স্পৃহা, ধরলা সংগীত নিকেতন, ভোটার উৎসাহ টিম, টিম ৭১ উল্লেখযোগ্য। উপজেলার সব সাংস্কৃতিক সংগঠন গুলোকে নিয়ন্ত্রণ করে পাটগ্রাম উপজেলা সম্মিলিত সাংস্কৃতিক জোট।
লালমনিরহাট সদর উপজেলা

লালমনিরহাট সদর বাংলাদেশের লালমনিরহাট জেলার অন্তর্গত একটি উপজেলা।
এই উপজেলার স্থানাঙ্ক । এর উত্তরে ভারতের পশ্চিমবঙ্গ ও আদিতমারী উপজেলা, দক্ষিণে রংপুর জেলার কাউনিয়া উপজেলা ও কুড়িগ্রাম জেলার রাজারহাট উপজেলা, পূর্বে কুড়িগ্রাম জেলার ফুলবাড়ী উপজেলা ও রাজারহাট উপজেলা, পশ্চিমে আদিতমারী উপজেলা ও রংপুর জেলার গংগাচড়া উপজেলা।
এ উপজেলায় ইউনিয়ন ৯ টি ও ১ টি পৌরসভা।
লালমনিরহাট নামকরণের ইতিহাসঃ লালমনিরহাট নামকরণ নিয়ে জনশ্রুতি আছে যে, ব্রিটিশ সরকারের আমলে বর্তমান লালমনিরহাট শহরের মধ্যে দিয়ে রেলপথ বসানোর সময় উল্লিখিত অঞ্চলের রেল শ্রমিকরা বন-জঙ্গল কাটতে গিয়ে জনৈক ব্যক্তি ’লালমনি’ পেয়েছিলেন। সেই লালমনি থেকেই পর্যায়ক্রমে লালমনিরহাট নামের উৎপত্তি হয়েছে। অন্য এক সূত্র থেকে জানা যায়, বিপ্লবী কৃষক নেতা নুরুলদীনের ঘনিষ্ঠ সাথী লালমনি নামে এক ধনাঢ্য মহিলা ছিলেন। যার নামানুসারে লালমনিরহাট নামকরণ করা হয়েছে।
লালমনিরহাট সদর উপজেলায় বাংলাদেশ প্রত্নতত্ত্ব অধিদপ্তর এর তালিকাভুক্ত একটি প্রত্নতাত্ত্বিক স্থাপনা আছে। সেটি হচ্ছে
লালমনিরহাট জেলার সবাই স্থানীয় ভাষায় কথা বলতে স্বাচ্ছন্দ্যবোধ করে। স্থানীয় ভাষাটি " রংপুরিয়া " ভাষা। জেলার অনেক মানুষ " ভাঁটিয়া " ভাষায় কথা বলে। ভাঁটিয়া ভাষা, রংপুরিয়া ভাষা থেকে একটু আলাদা।
জনসংখ্যা ৫৬৬৭২; পুরুষ ৫২.০২%, মহিলা ৪৮.৯৮%। জনসংখ্যার ঘনত্ব প্রতি বর্গ কি.মি. ৩২১৬ জন।
শিক্ষা প্রতিষ্ঠান গড় হার ৬২%(২০২৫) 
বাংলাদেশের নিরক্ষরমুক্ত জেলা।।
এখানের বেশিরভাগ ভাগ মানুষ কৃষি নির্ভর।
কালীগঞ্জ উপজেলা, লালমনিরহাট

কালীগঞ্জ বাংলাদেশের লালমনিরহাট জেলার অন্তর্গত একটি উপজেলা।
কালীগঞ্জ উপজেলার আয়তন ২৩৬.৯৬ বর্গ কিলোমিটার। এর উত্তরে হাতীবান্ধা উপজেলা ও ভারতের পশ্চিমবঙ্গের কোচবিহার জেলা, দক্ষিণে রংপুর জেলার গংগাচড়া উপজেলা ও নীলফামারী জেলার কিশোরগঞ্জ উপজেলা, পূর্বে আদিতমারী উপজেলা, পশ্চিমে নীলফামারী জেলার জলঢাকা উপজেলা।
এই উপজেলায় ৮টি ইউনিয়ন রয়েছে; এগুলো হলোঃ
তুষভান্ডার জমিদার বাড়ি কালীগঞ্জ উপজেলার তুষভান্ডার ইউনিয়নের উত্তর ঘনেশ্যাম মৌজায় অবস্থিত। ইতিহাস বিশ্লেষণে জানা যায়, মহারাজা প্রাণ নারায়ণের সময় “রসিক রায় বিগ্রহ’ (কৃষ্ণবিগ্রহ) নিয়ে ১৬৩৪ খ্রিষ্টাব্দে তুষভান্ডার জমিদার বংশের আদিপুরুষ মুরারি দেব ঘোষাল ভট্রাচার্য ২৪ পরগনা/কলিকাতার জয় নগর থেকে কোচবিহারে আগমণ করেন এবং উপেঞ্চৌকি ব্যবস্থায় একটি তালুক লাভ করে এখানে বসতি সহাপন করেন।
তৎকালে ধর্মীয় কার্যাদির জন্য উপঞ্চৌকি ব্যবস্থায় ভূমি দান করা হতো। মুরারি দেব ঘোষাল ভট্রাচার্য ব্রাহ্মণ হওয়ায় শূদ্র রাজার দান ভোগে আপত্তি উত্থাপন করেন এবং প্রদত্ত সম্পত্তির জন্য খাজনা গ্রহণের আবেদন জানান। মহারাণী অবশেষে খাজনা স্বরূপ ধানের তুষ গ্রহণে সম্মত হন। খাজনা স্বরূপ প্রদানের জন্য তুষ সংগ্রহ করে বর্তমানে জমিদার বাড়ীর পূর্ব পাশে অনতিদূরে স্তুপাকারে রাখা হতো এবং পরে তা কোচবিহার রাজবাড়ীতে প্রেরণ করা হতো। এ তুষ দিয়ে রাজবাড়ীতে বিভিন্ন ধরনের যজ্ঞানুষ্ঠান সম্পাদন করা হতো। জনশ্রুতি মতে, সংগৃহীত তুষের স্তুপের কারণে তৎকালে স্থানটি তুষভান্ডার (তুষের ভান্ডার) হিসেবে পরিচিতি লাভ করেছিল।
ব্রাহ্মণ মুরারি দেব ভট্রাচার্যের মাধ্যমে তুষভান্ডার জমিদারীর গোড়াপত্তন ঘটে, আর ১৯৩৫ খ্রিষ্টাব্দে জমিদার গিরীন্দ্র মোহন রায় চৌধুরীর মৃত্যুর মধ্য দিয়ে সুদীর্ঘ চারশত বছরের জমিদারীর সমাপ্তি ঘটে।
এছাড়াও রয়েছে কিছু কিন্ডারগার্টেন ও সরকারি প্রাথমিক বিদ্যালয়, কালীগঞ্জ, লালমনিরহাট।
অর্থনীতির মেরুদন্ড কৃষি। কৃষিজাত পণ্যের মধ্যে ধান, পাট, তামাক, ভুট্টা, গম, শাক-সবজি উল্লেখযোগ্য।
হাতীবান্ধা উপজেলা

হাতিবান্ধা বাংলাদেশের লালমনিরহাট জেলার অন্তর্গত একটি উপজেলা।
এই উপজেলার উত্তরে পাটগ্রাম উপজেলা ও ভারতের পশ্চিমবঙ্গ, দক্ষিণে কালীগঞ্জ উপজেলা, পূর্বে ভারতের পশ্চিমবঙ্গ, পশ্চিমে নীলফামারী জেলার ডিমলা উপজেলা ও জলঢাকা উপজেলা।
এই উপজেলার অন্তর্গত ইউনিয়ন গুলো হলো:
উল্লেখযোগ্য শিক্ষাপ্রতিষ্ঠান
এই এলাকার বেশীরভাগ লোকজন কৃষি কাজ করে। উপজেলাটির তিস্তা তীরবর্তী চরাঞ্চলে হওয়ায় এখানে তামাক ভুট্টাসহ বিভিন্ন ফসলের ভাল ফলন হয়। এছারাও এই উপজেলায় রয়েছে বিভিন্ন পেশাজীবী যেমন ডাক্তর, ইঞ্জিনিয়ার, ব্যাংকার, শিক্ষক, ইত্যাদি।
বোচাগঞ্জ উপজেলা

বোঁচাগঞ্জ বাংলাদেশের রংপুর বিভাগের দিনাজপুর জেলার অন্তর্গত একটি উপজেলা। এই উপজেলার প্রধান কার্যালয় তথা হেডকোয়ার্টার সেতাবগঞ্জ পৌরসভাতে অবস্থিত ।সেতাবগঞ্জ এই উপজেলা তথা দিনাজপুর জেলার একটি বিখ্যাত শহর যেখানে উপজেলা প্রশাসন, উপজেলা পরিষদ, থানা ও গুরুত্বপূর্ণ বানিজ্যিক প্রতিষ্ঠানসমূহ অবস্থিত ।
এ উপজেলার উত্তরে বীরগঞ্জ উপজেলা ও ঠাকুরগাঁও জেলার পীরগঞ্জ উপজেলা, দক্ষিণে বিরল উপজেলা ও ভারতের পশ্চিমবঙ্গ, পূর্বে বীরগঞ্জ উপজেলা, কাহারোল উপজেলা ও বিরল উপজেলা, পশ্চিমে ঠাকুরগাঁও জেলার পীরগঞ্জ উপজেলা।
বোচাগঞ্জ উপজেলা ৬ টি ইউনিয়ন ও সেতাবগঞ্জ পৌরসভা নিয়ে গঠিত ।
ইউনিয়ন সমূহ হলো:—
বোচাগঞ্জ উপজেলায় ১টি নদী রয়েছে। নদীটি হচ্ছে টাঙ্গন নদী।
বোচাগঞ্জে ফুটবল খেলা বেশি জনপ্রিয়। বিভিন্ন খেলার আয়োজনের জন্যে বোচাগঞ্জের সেতাবগঞ্জ শহরে একটি মিনি স্টেডিয়াম আছে যা শেখ রাসেল মিনি স্টেডিয়াম (সেতাবগঞ্জ বড়মাঠ) নামে পরিচিত। এখানে ক্রিকেট খেলা ও বেশ জনপ্রিয়
এই উপজেলায় তিনটি রেলওয়ে স্টেশন আছে। সেগুলো হচ্ছে মোল্লাপাড়া, সেতাবগঞ্জ ও সুলতানপুর রেলস্টেশন।
নবাবগঞ্জ উপজেলা, দিনাজপুর

নবাবগঞ্জ উপজেলা বাংলাদেশের রংপুর বিভাগের অন্তর্গত দিনাজপুর জেলার একটি প্রশাসনিক এলাকা।
১৭৯৩ সালে নবাবগঞ্জ অবিভক্ত দিনাজপুর জেলার থানা হিসেবে প্রতিষ্ঠিত হয়।
মোগল রাজত্বের শেষের দিকে নবাবী আমলের সূচনা হয়। তখন রংপুর জেলার মিঠাপুকুর থানার পশ্চিম দিকে ঘুলচৌইক নামে একটি বিখ্যাত নগর ছিল। সেখানে মোগল বংশের কিছু লোকের বাস ছিল। ১৭৫৭ সালে পলাশীর যুদ্ধে নবাব সিরাজ উদ-দৌলার বিপর্যয়ের পর মোগলদের উপর নেমে আসে চরম দূর্দিন। ১৭৬০ সালে মীর জাফরের রাজত্বকালে একটি ভয়াবহ যুদ্ধ হয় ফুলচৌকি নগরের পশ্চিমে মাসিমপুর নামক জায়গায়। ঐ সময়ে মীর কাসিম ও ইংরেজদের একটি দুর্গ ছিল নবাবগঞ্জের বামনগড় নামক মৌজায়। সেখান থেকে তারা মাসিমপুরের যুদ্ধে দেবী চৌধুরাণীর বিরুদ্ধে শক্তির মহড়া প্রদর্শন করছিলেন। যুদ্ধে ইংরেজ ও মীর জাফরের বাহিনী পরাজিত হয়ে পালিয়ে যায়। যে স্থানে দেবী চৌধুরাণীর বিজয় সূচিত হয়, তা জয়পুর নামে খ্যাত। ১৭৬০ সালের ৯ ফেব্রুয়ারির এই যুদ্ধ ইতিহাসে ‍‍"‘ব্যাটল অব মাসিমপুর’" নামে অভিহীত। এই যুদ্ধে ফুলচৌকি নগরে মোগল বংশীয় লোকেরা ইংরেজদের বিরোধীতা করে দেবী চৌধুরাণীর পক্ষ অবলম্বন করেছিলেন। ১৭৭০ সালে মহা দুর্ভিক্ষ দেখা দিলে ইংরেজ মদদ পুষ্ট আমলারা রাজস্ব বৃদ্ধির জন্য দিনাজপুরে একুশ প্রকার কর আরোপ করেন। প্রত্যক্ষ করভার সইতে না পেরে শুরু হয় প্রজা বিদ্রোহ। এই বিদ্রোহে নেতৃত্ব দেন ফুলচৌকির মোগল বংশীয় সিংহ পুরুষ নূর উদ্দিন বাকের মোহাম্মদ জং। দিনাজপুর ও রংপুরের প্রজারা সম্মিলিত ভাবে তাকে নবাব হিসেবে বরণ করে নেয়।ঐ সময় দিনাজপুরের নবাবগঞ্জসহ অনেক এলাকা নবাব নূর উদ্দিন বাকের মোহাম্মদ জং এর নিয়ন্ত্রণে ছিল। তিনি নবাবগঞ্জের তর্পনঘাট হিন্দু ধর্মের তীর্থ স্থান ও আশে পাশে ঘোড়ায় চড়ে নবাবগঞ্জ যাতায়াত করতেন। ১৭৫৭ সালে ইংরেজদের সাথে যুদ্ধে নবাব নূর উদ্দিন বাকের মোহাম্মদ জং শহীদ হলে তার অনুসারীরা নবাবের স্মৃতিকে স্মরণীয় করে রাখার জন্য তর্পনঘাটের পশ্চিমে পারাপারের স্থানের নাম রাখেন নবাবগঞ্জ।
নবাবগঞ্জ উপজেলার আয়তন ৩১৪.৬৮ বর্গ কিলোমিটার। অবস্থান: ২৫°১৪´ থেকে ২৫°৩৪´ এবং উত্তর অক্ষাংশ ৮৮°৫৮´ থেকে ৮৯°১৩´ পূর্ব দ্রাঘিমাংশ। এ উপজেলার উত্তরে পার্বতীপুর উপজেলা, দক্ষিণে ঘোড়াঘাট উপজেলা ও হাকিমপুর উপজেলা, পূর্বে রংপুর জেলার পীরগঞ্জ উপজেলা, মিঠাপুকুর উপজেলা ও বদরগঞ্জ উপজেলা, পশ্চিমে বিরামপুর উপজেলা ও ফুলবাড়ী উপজেলা। 
ইউনিয়ন - জয়পুর, বিনোদনগর, গোলাপগঞ্জ, শালখুরিয়া, পুটিমারা, ভাদুরিয়া, দাউদপুর, মাহামুদপুর ও কুশদহ
জনসংখ্যা ২০৪৩৫১; পুরুষ ১০৫২৫৯, মহিলা ৯৯০৯২। মুসলিম ১৭৯৯৭৩, হিন্দু ১৪৩৯৯, বৌদ্ধ ৩২০৮, খ্রিস্টান ৩১৫ এবং অন্যান্য ৬৪৫৬। এ উপজেলায় সাঁওতাল, ওরাওঁ, মুন্ডা প্রভৃতি আদিবাসী জনগোষ্ঠীর বসবাস রয়েছে।
আয়ের প্রধান উৎস কৃষি ৭৫.২৮%, অকৃষি শ্রমিক ২.৯২%, শিল্প ০.৪৪%, ব্যবসা ৯.৫১%, পরিবহণ ও যোগাযোগ ২.১৫%, চাকরি ৪.০৩%, নির্মাণ ০.৫৩%, ধর্মীয় সেবা ০.১৫%, রেন্ট অ্যান্ড রেমিটেন্স ০.০৭% এবং অন্যান্য ৪.৯২%।
কৃষিভূমির মালিকানা ভূমিমালিক ৫৯.৭৩%, ভূমিহীন ৪০.২৭%। শহরে ৪৯.০১% এবং গ্রামে ৬০.০৪% পরিবারের কৃষিজমি রয়েছে।
নবাবগঞ্জ উপজেলায় ৩টি নদী রয়েছে। নদীগুলো হচ্ছে করতোয়া নদী, যমুনেশ্বরী নদী এবং তুলসী গঙ্গা নদী।
বীরগঞ্জ উপজেলা

বীরগঞ্জ উপজেলা বাংলাদেশের দিনাজপুর জেলার অন্তর্গত একটি প্রশাসনিক এলাকা।
১৭৯৩ সালে ঘোড়াঘাট অবিভক্ত দিনাজপুর জেলার থানা হিসেবে প্রতিষ্ঠিত হলে় বীরগঞ্জ থানা ১৮৭৩ সনে দিনাজপুর এবং ঠাকুরগাঁও জেলার মাঝামাঝি স্থানে প্রতিষ্ঠিত হয়। ১৯৮৩ সালে এটিকে উপজেলায় উন্নত করা হয়। ইহা দিনাজপুর জেলা হতে ২৮ কি: মি: দূরে একটি খাদ্য উদ্বৃত্ত উপজেলা। ১১টি ইউনিয়ন এবং ১টি পৌরসভার সমন্বয়ে গঠিত। 
এর আয়তন ৪১৩ বর্গ কি: মি:। অত্র উপজেলার মধ্য দিয়ে ঢেপা ও করতোয়া নামীয় ২টি নদী প্রবাহিত হয়েছে। মুসলমান, হিন্দু, খ্রিষ্টান, সাঁওতাল উপজাতীসহ বিভিন্ন সম্প্রদায়ের লোক এই উপজেলায় বাস করে।প্রত্যেকের মধ্যে সাম্প্রদায়িক সম্প্রীতি বিদ্যমান। মাথাপিছু জমির পরিমাণ ০.৩১ একর। ভুট্টা, ধান, গম, পাট, আলু, সরিষা, শাক-সবজ্বি ও ফলমূল ইত্যাদি এই উপজেলার প্রধান ফসল। চাউলের মিল ছাড়া অন্যান্য শিল্প কারখানা গড়ে উঠেছে। 
দিনাজপুর জেলার উত্তরে দিনাজপুর-পঞ্চগড় মহাসড়ক সংলগ্ন বীরগঞ্জ উপজেলা ১১টি ইউনিয়ন নিয়ে গঠিত একটি বড় উপজেলা। এ উপজেলা সদরের ০৫নং সুজালপুর ইউনিয়ন পরিষদের ০৪টি মৌজার আংশিক এলাকা আয়তনে ৬.৩০বর্গ কি.মি. ; ১৫ জুন ২০০২ সালে বীরগঞ্জ পৌরসভা স্থাপিত হয়।
বীরগঞ্জ উপজেলাটি দিনাজপুর জেলা এবং ঠাকুরগাঁও জেলার মাঝামাঝি স্থানে অবস্থিত। দিনাজপুর জেলা সদর হতে এর দূরত্ব ২৮ কি: মি:। এ উত্তরে পঞ্চগড় জেলার দেবীগঞ্জ উপজেলা, ঠাকুরগাঁও সদর উপজেলা, দক্ষিণে কাহারোল উপজেলা, পূর্বে খানসামা উপজেলা, পশ্চিমে বোচাগঞ্জ উপজেলা, ঠাকুরগাঁও জেলার পীরগঞ্জ উপজেলা ও ঠাকুরগাঁও সদর উপজেলা।
অত্র উপজেলায় ২,৬৯,৮৯৩ (আদম শুমারী ২০০১) জন লোক বসবাস করে। 
শিক্ষার দিক দিয়ে এই উপজেলাকে শিক্ষা নগরী বলা হয়। কিছু উল্লেখযোগ্য শিক্ষাপ্রতিষ্ঠান হলো:
ধান, গম, পাটসহ সকল ফসল উৎপাদিত হয়। এছাড়া এখানে বহু চালকল বিদ্যমান। যা সারাদেশে চাল সরবরাহ করে। এছাড়া বিভিন্ন কারখানা ও কুটির শিল্প গড়ে উঠেছে। এই উপজেলায় ধান,পাট,গম ইত্যাদি প্রধান অর্থকরী ফসল। এছাড়াও কুমড়া,আলু,পটল, সরিষা প্রচুর পরিমাণে চাষ করা হয়। প্রধান ফল-ফলাদি হচ্ছে আম,কাঁঠাল,কলা,জাম, লিচু,পেয়ারা, তরমুজ,সুপারি, পেঁপে ইত্যাদি।বিলুপ্ত বা বিলুপ্তপ্রায় ফসলাদি হচ্ছে কাউন,খেসারি, ছোলা, আউশ ধান, অড়হর, মাষকলাই। এখানে প্রচুর হাঁস-মুরগি এবং খামার,গরু-ছাগলের খামার, মৎস্য খামার রয়েছে যা কিনা এই উপজেলার অর্থনীতিকে এগিয়ে নিতে ব্যাপক অবদান
উপজেলা সদরের চাকাইতে ৫০ শয্যাবিশিষ্ট উপজেলা স্বাস্থ্য কমপ্লেক্স অবস্থিত। কম সংখ্যক জনবল নিয়েও এটি অত্র এলাকার বিশালগোষ্ঠীকে স্বাস্থ্য সেবা দিয়ে যাচ্ছে। এছাড়াও পৌর শহরে ব্যাঙের ছাতার মতন অসংখ্য ক্লিনিক ও ডায়াগনস্টিক সেন্টার গড়ে উঠেছে। গ্রাম পর্যায়ে রয়েছে কমিউনিটি ক্লিনিক ও স্বাস্থ্যসেবা কেন্দ্র এবং হাসপাতাল।
সাময়িক পত্র-পত্রিকা
কাহারোল উপজেলা

কাহারোল উপজেলা বাংলাদেশের দিনাজপুর জেলার অন্তর্গত একটি প্রশাসনিক এলাকা।
দিনাজপুর জেলার অন্তর্গত কাহারোল উপজেলা মোট আয়তন ২০৫.৫৪ বর্গ কি: মিটার। এ উপজেলার উত্তরে বীরগঞ্জ উপজেলা, দক্ষিণে দিনাজপুর সদর উপজেলা ও বিরল উপজেলা, পূর্বে খানসামা উপজেলা ও দিনাজপুর সদর উপজেলা, পশ্চিমে বোচাগঞ্জ উপজেলা।
কাহারোল উপজেলা দিনাজপুর জেলার অধীনে গঠিত ছোট একটি উপজেলা যা ব্রিটিশ শাসন আমলে ১৯১৫ সালে থানা হিসেবেগঠিত হয়েছিল। পরবর্তীতে ১৯৮৩ সালে এটি উপজেলা ঘোষিত হয়। এ উপজেলা মোট ৬টি ইউনিয়ন, ১৫৩টি মৌজা, ১৫২টি গ্রাম নিয়ে গঠিত। উপজেলার নামকরনের সঠিক ইতিহাস জানা যায় নাই। তবে জনশ্রুতি রয়েছে যে, এখানে অনেকদিন আগে ‘‘কাহার’’ নামে একটি আদিবাসী সম্প্রদায় বসবাস করত। তারা সন্ধ্যে বেলায় একত্রে গান করত যাকে স্থানীয় ভাষায় ‘‘রোল’’ বলা হতো। সাধারণ মানুষের বিশ্বাস ‘কাহার’ এবং ‘রোল’ এই দু’টি শব্দ থেকে উদ্ভব হয়েছে কাহারোল উপজেলার নাম।
২০২১ সালের আদমশুমারি অনুযায়ী জনসংখ্যা ১৫৪৪৩২: পুরুষ ৭৭২৫৩ মহিলা ৭৭১৭৯ মুসলিম ৮৩২৩৪ হিন্দু
৬৮০৪৩ খ্রিষ্টান ১২৪০ এবং অন্যান্য ১৯১৫। এ উপজেলায় সাঁওতাল আদিবাসী জনগোষ্ঠী বসবাস রয়েছে।
কলেজের সংখ্যা ৭টি, হাই স্কুলের সংখ্যা ৪৬টি, মাদ্রাসার সংখ্যা ১৪টি, সরকারি প্রাথমিক বিদ্যালয়ের সংখ্যা ১২১টি।
অর্থকরী ফসল ধান, গম, ভুট্টা, আখ, রবিশস্য ইত্যাদি।
কাহারোল উপজেলায় ৩টি নদী রয়েছে। নদীগুলো হচ্ছে পুনর্ভবা নদী, ঢেপা নদী এবং আত্রাই নদী।
কাহারোল উপজেলায় বাংলাদেশ প্রত্নতত্ত্ব অধিদপ্তর এর তালিকাভুক্ত দুটি প্রত্নতাত্ত্বিক স্থাপনা কান্তনগর মন্দির ও নয়াবাদ মসজিদ রয়েছে। এছাড়াও রয়েছে বেহুলা ও লক্ষিন্দরের সমকালীন পটভূমিতে খনন করা লক্ষীন্দর পুকুর।
https://bn.banglapedia.org/index.php?title=কাহারোল_উপজেলা
3. https://www.shomoyeralo.com/details.php?id=271142
খানসামা উপজেলা

খানসামা উপজেলা বাংলাদেশের দিনাজপুর জেলার অন্তর্গত একটি প্রশাসনিক এলাকা।
এ উপজেলাটির উত্তরে পঞ্চগড় জেলার দেবীগঞ্জ উপজেলা ও নীলফামারী সদর উপজেলা; দক্ষিণে চিরিরবন্দর উপজেলা ও দিনাজপুর সদর উপজেলা, পূর্বে নীলফামারী সদর উপজেলা, পশ্চিমে কাহারোল উপজেলা ও বীরগঞ্জ উপজেলা।
ইউনিয়ন : ৬টি - আলোকঝাড়ী, ভেড়ভেড়ী, আংগারপাড়া, খামারপাড়া, ভাবকী ও গোয়ালডিহি।
খানসামা ফারসী শব্দ। এর আভিধানিক অর্থ - ভৃত্য বা চাকর। কথিত আছে এই উপজেলায় এক ধনাঢ্য বণিকের (কারো মতে ইংরেজ বণিক) এক অতীব অনুগত ভৃত্য ছিল। ভৃত্যটি সততা, বিশ্বস্ততা ও শিষ্টাচারের জন্য এতদ অঞ্চলে অত্যন্ত সুখ্যাতি লাভ করেছিল। কালক্রমে তার স্মৃতিকে স্মরণীয় করে রাখার জন্য এ অঞ্চলটির নামকরণ কর হয় 'খানসামা'। খানসামা নামকরণ করা হয় ১৮৯১ সালের ২১ শে জানুয়ারি।
খানসামা থানা সৃষ্টি করা হয় ১৮৯১ সালে এবং থানাকে উপজেলায় রূপান্তর করা হয় ১৯৮৩ সালে।
২০১১ সনের আদমশুমারি মোতাবেক মোট জনসংখ্যা ১,৭৮,৩১৪ জন। এর মধ্যে পুরুষ-৯০,০৩৮ জন এবং মহিলা-৮৮,২৭৬ জন। জনসংখ্যার ঘনত্ব ৯৫৬জন/বর্গ কি.মি.।
অতীতে শিক্ষার হার কম থাকলেও দিনেদিনে এই হার ক্রমশ বাড়তেছে। উপজেলায় একটি সরকারি কলেজ ও সরকারি উচ্চ বিদ্যালয় ছাড়াও বেশ কয়েকটি স্বনামধন্য শিক্ষাপ্রতিষ্ঠান রয়েছে।যেগুলো খানসামা উপজেলায় শিক্ষার হার বৃদ্ধিতে অনেক বড় অবদান রাখতেছে। তাঁর মধ্যে উল্লেখযোগ্য শিক্ষা প্রতিষ্ঠান সমূহ হচ্ছে_দুহশুহ বহুমুখী উচ্চ বিদ্যালয় নিউ পাকেরহাট উচ্চ বিদ্যালয়,খানসামা ডিগ্রি কলেজ,পাকের হাট সরকারি কলেজ,বালাপাড়া সরকারি প্রাথমিক বিদ্যালয়, পাইলট সরকারি উচ্চ বিদ্যালয়,আলোকঝাড়ী উচ্চ বিদ্যালয় জয়গঞ্জ খানসামা, ধর্মপুর জুনিয়র উচ্চ বিদ্যালয় খানসামা দিনাজপুর,মির্জার মাঠ সরকারি প্রাথমিক বিদ্যালয়,হাসিমপুর আওকরা মসজিদ উচ্চ বিদ্যালয়।
আলু, ভুট্টা, ধান, গম, পিঁঁয়াজ,রসুন,কলা ইত্যাদি চাষ করা হয়। খানসামা রসুনের জন্য বিখ্যাত। এই উপজেলার অর্থনীতিকে এগিয়ে নিতে ব্যাপক অবদান রেখেছে। ব্যবসা বাণিজ্য পরিচালনায় এই উপজেলায় গড়ে উঠেছে অসংখ্য ছোট ও মাঝারি আকারের ক্ষুদ্র শিল্প।
খানসামা উপজেলায় ০৫ টি নদী রয়েছে। নদীগুলো হচ্ছে আপার করতোয়া নদী, ছোট যমুনা নদী, আত্রাই নদী, ইছামতী নদী, বেলান নদী
প্রধান মহাসড়ক
বিরল উপজেলা

বিরল বাংলাদেশের দিনাজপুর জেলার অন্তর্গত একটি উপজেলা।
এ উপজেলার উত্তরে বোচাগঞ্জ উপজেলা ও কাহারোল উপজেলা, দক্ষিণে দিনাজপুর সদর উপজেলা ও ভারতের পশ্চিমবঙ্গ, পূর্বে দিনাজপুর সদর উপজেলা ও পুনর্ভবা নদী, ভারতের পশ্চিমবঙ্গ ও বোচাগঞ্জ উপজেলা।
বিরল উপজেলায় ১২টি ইউনিয়ন রয়েছে।
বিরল উপজেলার জনসংখ্যা ২,৫৭,৯২৫ জন (২০১১ সালের আদমশুমারী অনুযায়ী)। পুরুষ লোক সংখ্যা- ১,৩০,১৬০ জন। মহিলা লোক সংখ্যা- ১,২৭,৭৬৫ জন।
এ অঞ্চলের অর্থনীতি কৃষিনির্ভর। ধান,ভুট্টা,গম, লিচু এখানকার প্রধান অর্থকরী ফসল। এ উপজেলার মাধববাটী, দক্ষিণ মাধবপুর গ্রাম লিচু চাষের জন্য বিখ্যাত।
বিরল উপজেলায় ৩ টি নদী রয়েছে। নদীগুলো হচ্ছে পুনর্ভবা নদী, টাঙ্গন নদী এবং তুলাই নদী।
চিরিরবন্দর উপজেলা

চিরিরবন্দর উপজেলা বাংলাদেশের দিনাজপুর জেলার অন্তর্গত একটি প্রশাসনিক কেন্দ্র।
জেলা সদর হতে ১৬ কি.মি পূর্বে এর অবস্থান। এ উপজেলার উত্তরে খানসামা উপজেলা ও নীলফামারী জেলার সৈয়দপুর উপজেলা, দক্ষিণে ফুলবাড়ী উপজেলা ও ভারতের পশ্চিমবঙ্গ, পূর্বে পার্বতীপুর উপজেলা, পশ্চিমে দিনাজপুর সদর উপজেলা।
ব্রিটিশ আমলে চিরির নদীর তীরে সওদাগররা বড় বড় নৌকায় করে পণ্য আনা নেয়া করত। ব্যবসার কারণে এ নদীর তীরে একটি বন্দর গড়ে ওঠে। চিরির নদীর নামানুসারে এ বন্দরটির নাম হয় চিরিরবন্দর। ১৯১৪ সালে চিরিরবন্দর থানা গঠিত হয়। এরপর ১৯৮৩ সালে চিরিরবন্দর উপজেলায় পরিণত হয়।
২০১১ সালের জরিপ অনুযায়ী মোট জনসংখ্যা ২,৯২,৫০০ জন; এর মধ্যে পুরুষ - ১,৪৬,৬১৯ জন এবং মহিলা - ১,৪৫,৮৮১ জন। জনসংখ্যার ঘনত্ব ৮৫৯।
প্রধান শিক্ষা প্রতিষ্ঠানগুলোর মধ্যে:
চিরিরবন্দর উপজেলার অধিকাংশ মানুষই কোন না কোনভাবে কৃষি কাজের সাথে জড়িত। ধান, গম, ভুট্টা, কলা ও আলু প্রধান অর্থকরী ফসল। এছাড়া পেঁয়াজ, রসুন, লিচুও অন্যতম। নদীতে প্রাপ্ত মাছ ছাড়াও এ অঞ্চলে বাণিজ্যিকভাবে মাছ চাষ করা হয়।
উপজেলার ৩নং ফতেজংপুর ইউনিয়ন পরিষদে নির্মাণাধীন রপ্তানী প্রক্রিয়াকরণ এলাকা "ট্রিলিয়ন গোল্ড লিমিটেড" বেকার সমস্যা সমাধানের সাথে সাথে এলাকার উন্নয়নেও ভূমিকা রাখবে।
চিরিরবন্দরে তিনটি নদী রয়েছে। নদী তিনটি হচ্ছে আত্রাই নদী, ছোট যমুনা নদী এবং কাঁকড়া নদী
চিরিরবন্দর উপজেলায় ইউনিয়ন রয়েছে ১২ টি।
বেলকুচি উপজেলা

বেলকুচি উপজেলা বাংলাদেশের সিরাজগঞ্জ জেলার অন্তর্গত একটি উপজেলা, এটি রাজশাহী বিভাগের অধীন সিরাজগঞ্জ জেলার ৯টি উপজেলার মধ্যে একটি। এই উপজেলা তাঁত শিল্পের জন্য বিখ্যাত। বেলকুচি জাতীয় সংসদের ৬৬নং আসন এবং সিরাজগঞ্জ-৫ এর অন্তর্ভুক্ত। বেলকুচির উপর দিয়ে যমুনা নদী যার খ্যাতি বিশ্বজুড়ে এবং হুড়া সাগর নদী প্রবাহিত হয়েছে।
বেলকুচি উপজেলার এই উপজেলাটি প্রায়আয়তন: ১৬৪.৩১ বর্গ কিমি। অবস্থান: ২৪°১৩´ থেকে ২৪°২২´ উত্তর অক্ষাংশ এবং ৮৯°৩৭´ থেকে ৮৯°৪৭´ পূর্ব দ্রাঘিমাংশ। এর উত্তরে সিরাজগঞ্জ সদর উপজেলা, দক্ষিণে শাহজাদপুর উপজেলা ও চৌহালি উপজেলা, পূর্বে টাঙ্গাইল জেলার কালিহাতী উপজেলা ও টাঙ্গাইল সদর উপজেলা, পশ্চিমে কামারখন্দ উপজেলা ও উল্লাপাড়া উপজেলা।
১৭৮৭ সালে সিরাজ আলী চৌধুরী বড়বাজু পরগনার সাত আনা ক্রয় করে জমিদারী পত্তন করেন। বেলকুচি ছিল সেই সিরাগঞ্জ জমিদারির রাজধানী। যমুনার করালগ্রাসে কয়েকবার জমিদারী নিশ্চিহ্ন হয়েছে। ১৯২১ সালে শাহজাদপুর উল্লাপাড়া, সিরাগঞ্জ থানা সমূহ হতে ১০৮ টি মৌজা নিয়ে বেলকুচি থানা প্রতিষ্ঠিত হয়ে বেলকুচি মৌজায় এর কার্যালয় স্থাপিত হয়। ১৯৭৯ সালে পাকিস্তান সরকারের আইয়ুব খানের আমলে বেলকুচি থানা সার্কেল অফিসার এবং স্বাস্থ্য অফিসারের পদ সৃষ্টি হয়। ১৯৮৩ সালে গণপ্রজাতন্ত্রী বাংলাদেশ সরকারের নতুন প্রশাসনিক ব্যবস্থার আওতায় এই থানাকে বেলকুচি মান উন্নীত থানা হিসাবে উদ্ধোধন করা হয়। পরে এটি উপজেলা হিসাবে মর্যাদা পায়। বর্তমানে বেলকুচি উপজেলা একটি পৌরসভা, ৬টি ইউনিয়ন, ১০৯টি মৌজা এবং ১৫১টি গ্রাম নিয়ে গঠিত।
সিরাজগঞ্জ জেলা সদর হতে ২০ কিঃ মিঃ দূরত্ব দক্ষিণ দিকে অবস্থান। বেলকুচি উপজেলাটি ২৪˚ ১৩র্ উত্তর অক্ষাংশ থেকে ২৪˚ ২২র্ উত্তর অক্ষাংশ এবং ৮৯˚ ৩৭র্ পূর্ব দ্রাঘিমাংশ থেকে ৮৯˚ ৪৭র্ পূর্ব দ্রাঘিমাংশ পর্যমত বিস্তৃত।
১৭৮৭ সালে সিরাজ আলী চৌধুরী বড়বাজু পরগনার সাত আনা ক্রয় করে জমিদারী পত্তন করেন। বেলকুচি ছিল সেই সিরাজগঞ্জ জমিদারির রাজধানী। যমুনার করালগ্রাসে কয়েকবার জমিদারী নিশ্চিহ্ন হয়েছে। আইয়ুব খানের আমলে ১৯৭৯ সালে থানা সার্কেল অফিসার এবং স্বাস্থ্য অফিসারের পদ সৃষ্টি হয়। মূলতঃ ১৯২১ সালে শাহজাদপুর উল্লাপাড়া, সিরাগঞ্জ থানা সমূহ হতে ১০৮ টি মৌজা নিয়ে বেলকুচি থানা প্রতিষ্ঠিত হয়। প্রথমে বেলকুচি মৌজায় এর কার্যালয় স্থাপিত হয়। গণপ্রজাতন্ত্রী বাংলাদেশ সরকারের নতুন প্রশাসনিক ব্যবস্থার আওতায় এই থানাকে ১৯৮৩ সালে বেলকুচি মান উন্নীত থানা হিসাবে উদ্ধোধন করা হয়। পরে এটি উপজেলা হিসাবে মর্যাদা পায়। বর্তমানে বেলকুচি উপজেলা একটি পৌরসভা, ৬টি ইউনিয়ন, ১০৯টি মৌজা এবং ১৫১টি গ্রাম নিয়ে গঠিত।
উপজেলার ইতিহাস
১৯২১ সালে শাহ্জাদপুর, উল্লাপাড়া ও সিরাজগঞ্জ থানা হতে মোট ১০৮টি মৌজা নিয়ে বেলকুচি থানাটি প্রতিষ্ঠিত হয়। প্রথমে বেলকুচি মৌজায় এর কার্যালয় স্থাপিত হয়। প্রশাসনিক ব্যবস্থার আওতায় এই থানাকে স্থানীয় সরকার অধ্যাদেশ ১৯৮২ বলে এপ্রিল ১৯৮৩, ১লা বৈশাখ ১৩৯০ বাংলা সনে বেলকুচি থানাকে মানোন্নীত থানা হিসেবে উন্নীত করা হয়। বর্তমানে বেলকুচি উপজেলাটি ১টি পৌরসভা, ০৬টি ইউনিয়ন, ১০৮টি মৌজা ও ১৫১ টি গ্রাম নিয়ে গঠিত। ইউ/পি গুলো হলোঃ (১) বেলকুচি সদর, (২) রাজাপুর, (৩) ভাঙ্গাবাড়ী ইউনিয়ন, (৪) দৌলতপুর(তেঁয়াশিয়া), (৫) ধুকুরিয়াবেড়া ও (৬) বড়ধুল। উপজেলা শহরটি ৮টি পূর্ণ মৌজা ও ১টি’র আংশিক মৌজা নিয়ে গঠিত। উপজেলা শহরের আয়তন ১৯.৩০ বর্গ কি.মি.।
মোট ভোটার সংখ্যাঃ ১,৯৬,২৩৯ (পুরুষ-৯৯,৪১১ মহিলা- ৯৬,৮২৮)। নির্বাচনী এলাকাঃ ৬৬ সিরাজগঞ্জ-৫ (বেলকুচি-চৌহালী উপজেলা নিয়ে গঠিত)
কলেজ সমূহ
মাধ্যমিক বিদ্যালয় সূমহ 
নিম্ন-মাধ্যমিক-বিদ্যালয়
মাদ্রাসা
রায়গঞ্জ উপজেলা

রায়গঞ্জ বাংলাদেশের সিরাজগঞ্জ জেলার অন্তর্গত একটি উপজেলা।
রায়গঞ্জের উপজেলার উত্তরে বগুড়া জেলার শেরপুর উপজেলা ও ধুনট উপজেলা, দক্ষিণে সিরাজগঞ্জ জেলার উল্লাপাড়া উপজেলা ও কামারখন্দ উপজেলা, পূর্বে সিরাজগঞ্জ সদর উপজেলা, পশ্চিমে সিরাজগঞ্জ জেলার তাড়াশ উপজেলা।
১৯৩৭ সালে রায়গঞ্জ থানা গঠিত হয় এবং ১৯৮৪ সালে থানাকে উপজেলায় রূপান্তর করা হয়।
১| ধানগড়া
২| পূর্ব লক্ষীকোলা
রায়গঞ্জে বেশকিছু শিক্ষাপ্রতিষ্ঠান রয়েছে। এর মধ্যে কয়েকটি উল্লেখযোগ্য শিক্ষাপ্রতিষ্ঠান হলো:
রায়গঞ্জ উপজেলার মধ্যে,ধানগড়া বাজার একটি ব্যাবসা কেন্দ্র।চান্দাইকোনা বাজার, পাঙ্গাসি বাজার,সলঙ্গা বাজার ,পূর্ব লক্ষীকোলা বাজার এইগুলা বাজার ব্যাবসা কেন্দ্র বাজার, ব্রহ্মগাছা বাজার।
আবার, পূর্ব লক্ষীকোলা একটি তাত শিল্প কেন্দ্র।
গুণগতি তাত শিল্প কেন্দ্র ।
রায়গঞ্জ উপজেলার মধ্যে সব থেকে তাত পূর্ব লক্ষীকোলা এলাকায়।
কামারখন্দ উপজেলা

কামারখন্দ বাংলাদেশের সিরাজগঞ্জ জেলার অন্তর্গত একটি উপজেলা।
কামারখন্দ উপজেলার উত্তরে সিরাজগঞ্জ সদর উপজেলা ও রায়গঞ্জ উপজেলা, দক্ষিণে বেলকুচি উপজেলা, পূর্বে বেলকুচি উপজেলা ও সিরাজগঞ্জ সদর উপজেলা, পশ্চিমে উল্লাপাড়া উপজেলা।
আয়তন- ২২৬৬৫ একর/৯১৬৪ হেক্টর/৯১.৬১ বর্গ কিলো/৩৫.৭০ বর্গ মাইল
জনসংখ্যা- ১৩৩৩৩২ জন (প্রায়)
পুরুষ- ৬৭৮৭৬ জন (প্রায়)
মহিলা- ৬৯৪৫৬ জন (প্রায়)
এই উপজেলার ইউনিয়নসমুহ হচ্ছে -
কামারখন্দ উপজেলার উত্তর পূর্ব দিকে সিরাজগঞ্জ সদর উপজেলাউত্তর পশ্চিমে রায়গঞ্জ উপজেলাদক্ষিণ পুর্বদিকে বেলকুচি উপজেলাদক্ষিণ পশ্চিম দিকে উল্লাপাড়া উপজেলা।
এই উপজেলায় সাক্ষরতার হার ৭৫%। এখানে ১টি সরকারি মাধ্যমিক বিদ্যালয় এবং ১টি সরকারি কলেজ রয়েছে। এছাড়াও ৫টি বেসরকারি কলেজ এবং ১টি কারিগরি কলেজ রয়েছে।
কৃষি এই উপজেলার প্রধান অর্থনৈতিক চালিকা শক্তি।এই এছাড়াও চাকুরি, ব্যবসায় এবং তাতঁ শিল্পের মাধ্যমে অনেকে জীবিকা নির্বাহ করেন।
কাজিপুর উপজেলা

কাজিপুর উপজেলা বাংলাদেশের সিরাজগঞ্জ জেলার একটি প্রশাসনিক এলাকা।
সিরাজগঞ্জ জেলা সদর হতে ২৬ কি. মি দূরে কাজিপুর উপজেলা অবস্থিত। এই উপজেলার উত্তরে বগুড়া জেলার ধুনট উপজেলা, সারিয়াকান্দি উপজেলা ও জামালপুর জেলার সরিষাবাড়ী উপজেলা, দক্ষিণে সিরাজগঞ্জ সদর উপজেলা, পূর্বে জামালপুর জেলার সরিষাবাড়ী উপজেলা ও যমুনা নদী, পশ্চিমে বগুড়া জেলার ধুনট উপজেলা।
কাজিপুর উপজেলা ১২টি ইউনিয়ন ও ১টি পৌরসভা নিয়ে গঠিত। ৬টি ইউনিয়ন সম্পূর্ণভাবে যমুনা নদীর চর এলাকায় অবস্থিত; নদীর ভাঙ্গনের কারণে আরও ৪টি ইউনিয়নের অংশবিশেষ চর এলাকায় অবস্থিত।
কাজিপুর উপজেলার ইউনিয়নসমূহ হচ্ছে -
স্বাধীনতা যুদ্ধ চলাকালে এই চর এলাকা মুক্তিযোদ্ধাদের তুলনামূলক নিরাপদ স্থান হিসেবে বিবেচিত হত। ১৯৭১ সালের ডিসেম্বর মাসে গান্ধাইল ইউনিয়নের বরইতলা গ্রামে মুক্তিযোদ্ধা ও হানাদার পাক বাহিনীর মধ্যে এক রক্তক্ষয়ী যুদ্ধ সংগঠিত হয়। উক্ত যুদ্ধে পাক হানাদার বাহিনীর ব্যাপক ক্ষতি হয় এবং মুক্তিযোদ্ধারা জয়লাভ করেন। শহীদ মুক্তিযোদ্ধাদের স্মরণে সেখানে একটি স্মৃতিস্তম্ভ নির্মাণ করা হয়।
মোট জনসংখ্যাঃ ২,৮৫,৩০৯ জন (পুরুষ-১,৪০,২১৩ জন, মহিলা- ১,৪৫,০৯৬ জন)।
সিরাজগঞ্জ সদর উপজেলা

সিরাজগঞ্জ সদর বাংলাদেশের সিরাজগঞ্জ জেলার অন্তর্গত বাংলাদেশের একটি অন্যতম গুরুত্বপূর্ণ প্রশাসনিক উপজেলা।
এই উপজেলার উত্তরে কাজীপুর উপজেলা, দক্ষিণে কামারখন্দ উপজেলা ও বেলকুচি উপজেলা, পূর্বে জামালপুর জেলার সরিষাবাড়ী উপজেলা, টাঙ্গাইল জেলার ভুঞাপুর উপজেলা ও কালিহাতি উপজেলা, পশ্চিমে কামারখন্দ উপজেলা, রায়গঞ্জ উপজেলা ও বগুড়া জেলার ধুনট উপজেলা।
সিরাজগঞ্জ সদর উপজেলা ১০টি ইউনিয়ন পরিষদ নিয়ে গঠিত:
বেলকুচি থানায় সিরাজউদ্দিন চৌধুরী নামক এক ভূস্বামী (জমিদার) ছিলেন। তিনি তাঁর নিজ মহালে একটি ‘গঞ্জ’ স্থাপন করেন। তাঁর নামানুসারে এর নামকরণ করা হয় সিরাজগঞ্জ। কিন্তু এটা ততটা প্রসিদ্ধি লাভ করেনি। যমুনা নদীর ভাঙ্গনের ফলে ক্রমে তা নদীগর্ভে বিলীন হয় এবং ক্রমশঃ উত্তর দিকে সরে আসে। সে সময় সিরাজউদ্দীন চৌধুরী ১৮০৯ সালের দিকে খয়রাতি মহল রূপে জমিদারী সেরেস্তায় লিখিত ভুতের দিয়ার মৌজা নিলামে খরিদ করেন। তিনি এই স্থানটিকে ব্যবসা বাণিজ্যের প্রধান স্থানরূপে বিশেষ সহায়ক মনে করেন। এমন সময় তাঁর নামে নামকরণকৃত সিরাজগঞ্জ স্থানটি পুনঃ নদীভাঙ্গণে বিলীণ হয়। তিনি ভুতের দিয়ার মৌজাকেই নতুনভাবে ‘সিরাজগঞ্জ’ নামে নামকরণ করেন। ফলে ভুতের দিয়ার মৌজাই ‘সিরাজগঞ্জ’ নামে স্থায়ী রূপ লাভ করে। পাকিস্তান আমলের মহুকুমা সিরাজগঞ্জকে জেলায় উন্নীত করা হ্য় ৩০শে জানুয়ারী, ১৯৮৪ সালে। সিরাজগঞ্জের জেলা ৯টি উপজেলায় বিভক্ত। এ গুলো হল বেলকুচি, কামারখন্দ, চৌহালি, কাজীপুর, রায়গঞ্জ, শাহজাদপুর, সিরাজগঞ্জ সদর, তাড়াশ, এবং উল্লাপাড়া। থানা ১২টিঃ বেলকুচি, কামারখন্দ, চৌহালি, কাজীপুর, রায়গঞ্জ, শাহজাদপুর, সিরাজগঞ্জ সদর, তাড়াশ, উল্লাপাড়া, সলঙ্গা, এনায়েতপুর ও যমুনা সেতু পশ্চিম।